Saganek lehenengoa sartu du zakuan « Tropela.net – BlogaTropelaIragarkiakInformazioa:Zure iragarkia hemen ikusi nahi? Prezio bereziak herri mailako publizitatean.SarreraLehiaketakBlogaElkarteaPublizitateaArauak eta GalderakBilatu:BerriakTxioakArtxiboaPil-pileanIruzkinak -Raul Perez2012-07-01 21:21ErrepasoaFrantziako TourraSaganek lehenengoa sartu du zakuanSaganek irabazi du Tourreko lehen etapa, Seraingen. Liquigas-Cannondale taldeko txirrindularia, Cancellara liderra eta Boasson Hagen izan dira indartsuenak ziklistak helmugara eraman dituen aldapan, eta azken metroetan, Saganek ez du hutsik egin. Joan den urtean Espainiako Vueltan debuta egin eta besoak altxatu zituen eslovakiarrak eta lehen Tourrean ere ez da esku hutsik etxeratuko.\nAzken aldapak tropela hamaika multzotan zatitu du –Cavendishek ezin izan dio erritmoari eutsi eta atzean geratu da-, baina faborito gehienak elkarrekin helmugaratu dira. Denbora berean sartu diren 48 ziklisten artean izan dira Haimar Zubeldia eta Samuel Sanchez; Leipheimerrek 17 segundo galdu ditu eta Frommek minutu eta erdi, @inaxioesnaola adiskideak gogora ekarri digunez. Nabarmendu behar da lehen hamarren artean sailkapen nagusia lehiatuko duten zenbait txirrindulari izan direla, Gesink, Hesjedal eta Valverde kasu. Gainerakoan, Cancellarak maillot horiari eutsi dio. Bestalde, lerrook idazteko orduan ezin jakin Tony Martinek Tourrean jarraitzerik izango duen; lepauztaia hautsita izan lezake alemaniarrak.\nGaurko etapan seikote batek iskin egin dio tropelari, eta tartean izan da Euskaltel-Euskadiko Pablo Urtasun. Azken kilometroetan, azken aldaparen gogortasunaz jakitun tropelean urduritasun handia izan da, zenbait eroriko tarteko. Hamar kilometroren falta ihesaldia bertan behera utzi dute eta aldapa hasi bezain laster erasoak hasi dira. Chavanelek jo du aurrena. Azkenean, Cancellarak, Saganek eta Boasson Hagenek tartetxoa ireki dute eta eslovakiar gaztea azkarrena izan da azken metroetan.\nSky, RadioShack Nissan Trek edota BMC taldeak askoren ahotan zeuden Tourra hasi aurretik, baina Liquigasekin ahaztea ez da komeni. Lehen etapa zakuan dute eta Sagan bera oso makulu garrantzitsua izan daiteke Nibalirentzat, Bassorekin batera.\nEtiketak: Cancellara, Pablo Urtasun, Sagan « Spartacusen berpiztea\nSaganek gurpiletik atera ditu »


Giulio Andreotti Italiako lehen ministro izandakoa hil da - Mundua - Berria\nGiulio Andreotti Italiako lehen ministro izandakoa hil da\nAndreottik 94 urte zituen, eta bizitza politiko luzea izan zuen: zazpi aldiz Italiako gobernuburu eta bizi guztirako senatari izan zen. Mafiarekin zerikusia izateagatik epaitu zuten, baina absolbitu egin zuten 2004an.\nGiulio Andreotti. / BERRIA\nPolitikari polemikoa zen Giulio Andreotti demokristaua. Italiako politika markatu zuen Bigarren Mundu Gerraz gero. Gerra amaitu zenean Italiako Konstituzioa idatzi zutenen artean gazteena izan zen. Hilabeteak zeramatzan erretiratuta, eta presidentearen hautagaitzara ere ez zen joan. Bizi osorako senataria zen, eta zazpi aldiz lehen ministro izateaz gainera, hainbat karteratako ministro ere izan zen.\nHamarkada askoan Demokrazia Kristauaren erreferentea izan zen, garai errepublikanoan nagusi zen alderdiarena, Tangentopoli ustelkeria auzia lehertu zen arte. Cosa Nostra mafia taldearekin zerikusia izateagatik epaitu zuten, 2004an; prozesu luzea izan zen, baina, azkenean, absolbitu egin zuten. Lekuko batek ziurtatu zuenez, Salvatore Toto Rina Costa Nostrako buruzagiari masailean musu eman zion, mafiaren ezaugarri den keinua.\nEstatu sekretuak hilobira eramango zituela esan zuen, La Repubblica egunkarian egin zioten elkarrizketan: «Paradisura eramango ditut nirekin. Inoiz ez zait gustatu politika ikuskizun izatea».


Want To Cash Ahaleginik rastrillo? Parte A Top kidea programa & Besarkada Etorkizuna!\nHemen zure aukera da batu bat Top kidea programa bikaintasuna ospe batekin Erresuma Batua eta mundu osoan: Talde lotutako onena casino kidea programa marka trafikoa zure web orritik baitituzte, eta erraz. Gure iGaming bazkideak ordaintzen oso errentagarria batzorde bat desbideratzea hau oso errentagarria benetako dirua itzultzen dakarren for: Aren’t you interested in joining them?\nWhat Makes This One Of The Best Casino Affiliate Programak Erresuma Batuan?\nFaktore nagusia eta horrek orokorrak zenbaki kasinoan bat kidea marketing programa iGaming, Bere sofistikatua eta zehatza jarraipen metodologia da. Aldi bakoitzean balizko bezero / Jokalari gure dagozkien bazkide jarritako gure iragarki pankartak loturak klik’ webgune, ondorioz trafikoa gure bidea bidaliz, Gure bazkideei bazkide oso irabazi batzorde bat lortzeko.\nbisitak eta iGaming Bazkideak ondoriozko inskripzioak guztiak zuzendu trafikoa zehaztasunez jarraipena erraz kontrolatu da. Hau besterik beste arrazoi bat zergatik da gure bazkide gozatzeko goi kidea programa sariak clicks bihurtzeko duten esku-dirutan!\nGlobal iGaming da harro ordezkaria 3 Top Casino gordailua Markak Erresuma Batuan\nLucks Casino: 350 slots eta jokoak bingo aldaera mota ezberdinak dituzten gunean bizi, slots eta dibertigarria mugagabea betetako Casino jokoak. Daily hobariak, sustapen eskaintza, baita VIP Club Kide jokalari guztientzat liluragarria da gisa\nSlot Fruity Casino: baino gehiago 100 bikaina kasinoan tituluak eta zirrikitu diseinatu amaigabeak entretenimendu eskaintzea. USP da 'Ongi 500 £ paketea eta £ 5 Gordailua Bonus', oso ondo onartu eta egiten erraza da jokalari batu nahi\nCoinfalls Casino: baino gehiago 100 jackpots bikainekin slots. Hau da, halaber, auto-geografikoa Erresuma Batuan birzuzenketa bat gehituko aurreratuenak plataforma anitzeko casinos bat, Suediako & beste errentagarria merkatuetan. Goiko kasinoan honekin Erregistratu eta doako £ 5 bonus & metodo sorta bat barne gordailua SMS phone billing using Boku Pay by Phone\nAipatutako jolasak Ez bakarrik sustatzeko dezakezu baina baita lortu HD mobile slots esaterako Gonzo Quest jokoak sustatzeko, Starburst Slots, eta Classic Blackjack baita! ere egin dezakezu free £ 5 zeinu-up hobariak bezalako balizko jokalarien pizgarriak eman Edozein gordailua gabe!\nAtxikitzea Gure Games kidea programa ostean, Nola izango Global iGaming Bazkideak Irabazi Money?\nOso erraza eta errentagarria da, baita! Zure webguneak kabuz gure iragarkiak jarri eta hasi batzorde irabazten duzu. Emango dugu, online iragarki pankartak bezalako material guztia, testu iragarkiak eta abar. Beraz duzula, gure gisa onena casino kidea bazkide Zure bisitari / bezero zuzentzeko izango bidean GURE 3 aipatutako casinos! benetako dirua online ez da inoiz erraza hau…\nReal Jarraipena, Real jokalariak, Real Earnings\nGure online publizitate material ezinbesteko eginkizuna dela GURE matrikula handituz zure webgunean bidez irabazi eskaintzak eramanez… Horrela irabazi oso, eta munduko onena kidea programa bat egiteko.\nZeintzuk dira abantailak & Baldintzak One Gure Casino kideetako bihurtzea To?\nZure webgunea gure pankarta kokatzea espazio batera\nOinarrizko software ezagutza egingo gure online casinos luzatuta laguntza’ ikuspena\nzero diru inbertsioa With, Oso lehen egunetik irabazten hasteko dezakezu\nEz bakarrik eskaintzen ditugu bikaina Customer Relationship Management (CRM) tresnak hori izango da zure irabaziak maximizatzeko laguntzeko, baina gure dedikatu taldeak beti prest laguntzeko gure goi kidea programak batzean\nYou the aldizka goi kidea eskaintza eta hobari guztiak eguneratuko da\nZure Kasinoa gurekin afiliazio zure webgunean benetan nazioarteko aitortza emango dugun lurraldeetan baino gehiago delako\nkristal argi zein erraza den Kasinoa marka onenak lotutako emateko da ulertzeko eta hasteko dirua egun batetik da! Gure kasinoan kidea programa No Arriskua eta Real Dirua egiteko balizko nahasketa perfektua da online!


Bake bidezkoa eta iraunkorra ekarri ordez, Versaillesko itunak (1919) garaileak zatitzeko eta galtzaileen herra pizteko balio izan zuen. Gainera, arazo asko ebatzi gabe (gerra ordainen finkatzea, esate baterako) edo gaizki ebatzita utzi zituen (gutxiengo etnikoen arazoa). Alemaniari emandako tratua bereziki mingarria gertatu zen. Europako oreka berriak herrialde demokratikoen garaipena islatzen zuen, eta hauek, Frantzia eta Ingalaterraren aitzindaritzapean, Weimarren Alemania kontrolpean edukitzen eta Errusia boltxebikea bakartua izaten saiatu ziren. Garaileek Nazioen Elkartea sortu zuten, bakea bermatzeko ardura izango zuen nazioarteko segurtasunezko erakundea. Hala ere, mesedegarriagoa izan zen nazioarteko bakerako hogeigarren hamarraldiaren bigarren erdialdeko ekonomia egoera oparoa, Nazioen Elkartearen eraginkortasuna baino. Nolanahi ere, 1929ko Depresio Handiak sortarazitako arazoek eta nazionalismo hedazaleen gorakadak, indarrean zeuden orekak desegin eta Bigarren Mundu gerrara ekarri zuten.\nNazioen Elkartea (NE)\nDiplomazia kudeaketarako eredu berria\nEstatu Batuetako lehendakari zen Woodrow Wilsonen ekimenez sortu zen NE, nazioarteko harremanetan indarrean zeuden ezkutuko harremanak eta gardentasun falta eragozteko. Geneban egoitza zuen mundu mailako erakunde honen helburu nagusia, hala ere, bakea bermatzea zen, eta nazioarteko erakundearen epailetza proposatzen zuen auziak ebazteko. 1920an jarri zen abian, 42 herrialderen babesarekin (29 garaile eta 13 neutral), nahiz eta geroago galtzaileak ere onartu zituen. NEko kide guztiek zuten hitza eta botoa Biltzarrean, baina organo betearazle garrantzizkoena Kontseilua zen, erasotzaile jotzen ziren herrialdeei zigor moralak eta ekonomikoak ezartzeko ahalmena baitzuen. Hasieran zortzi kidez osatua zegoen, lau iraunkorrak (Erresuma Batua, Frantzia, Italia eta Japonia) eta beste lau aldi baterakoak eta hautuzkoak. NEak gainera, bazuen zenbait batzorde berezi, gutxiengoen babesa bermatzeko, gomendatu zitzaizkien lurraldeak administratzeko (Memel, Dantzig, Tanger…), edota Versaillesko itunean –nazioarteko mugak behin betiko finkatzeko– aurreikusitako plebiszitoak ikuskatzeko.\n1945az geroztik, NBEak jarraituko zuen NEak alderdi askotan hasi zuen lana.\nNazioen Elkartearen hauskortasuna\nNEaren eraginkortasuna kide ziren herrialdeen laguntzaren mende zegoen erabat, erakunde hark ez baitzuen bitarteko eraginkorrik berak hartutako erabakiak betearazteko.\nBaina potentzia handiek ez zioten sinesmen handirik aitortzen: Ingalaterrak ez zuen onetsi nazioarteko erakundeak bere armada izan zezan; Frantziak fede handiagoa zuen alde biko akordioetan erakunde orokorrean baino; Alemania, Sobiet Batasuna eta Japonia, tarteka baizik ez ziren izan NEko kide; eta Estatu Batuak ez ziren inoiz sartu. Bigarren Mundu gerraren leherketak agerian utzi zuen Nazioen Elkartearen ezintasuna.\n«Locarnoko espiritua» izenekoak iraun zuen bitartean bizi izan zituen erakunde hark bere urterik onenak, eta gerra arteko aldi nahasian bakeari eusteko balio izan zuen.\nLocarnoko Espiritua: itxura hutsezko egonkortasuna (1925-29)\nHogeigarren hamarraldiaren erdialderako, desagertuak ziren gerra ondoko ziurgabetasunak eta zalantzak. Bakea eta oparotasuna ziren nagusi, eta bazirudien erregimen demokratikoak eta nazioarteko bakea finkatuak zeudela. Alde batetik, Europan iraultza komunista lehertzeko beldur handirik ez zegoen, bestetik, nazioarteko erakundeetara itzulia zen berriro Weimarren Alemania demokratikoa, eta Mussoliniren Italia faxista bera ere moderatua agertzen zen. Inoiz baino urrunago zirudien gerraren mehatxuak. Baina normaltasun hura, benetakoa baino gehiago, itxura hutsezkoa zen.\nFrantziaren eta Alemaniaren adiskidetzea\nGerra ondoan, hasieran, gerra ordainen arazoak guztiz mingostu zituen Frantziaren eta Alemaniaren arteko harremanak. Frantzia erabakita zegoen «Alemaniari ordainaraztera», eta kalteordainak kobratzearen mende jarri zuen bere berreraikuntza.\n1923an, kalteordainak etengabe atzeratzen ari zirelako, Frantziaren gudarosteak Rhurreko meatze eremua okupatu zuen. Zorigaitzeko erabaki haren ondorioz, Frantziako gobernuak nazioartean zuen izen ona galdu zuen, eta lur jota geratu zen Alemaniako ekonomia. Azkenean, Charles G. Dawes iparramerikarra buru zuen nazioarteko batzorde baten bitartekaritza onartu zen. Alemaniako gobernuak urtean 250 milioi dolar ordaintzeko hitza eman zuenean –1921an finkatutako zorra kitatu arte–, Frantziak aske utzi zuen okupatua zuen lurraldea; ordainetan, Alemaniak nazioarteko mailegu handi bat lortu zuen bere zulotik atera ahal izateko.\nBaina Rhurreko krisialdiak alde onik ere izan zuen: alde banatako politikari intrantsigenteenak paretik kentzeko balio izan zuen. Aristide Briandek eta Gustav Stresemannek kudeatu zuten Dawes plana, eta halaxe jaio zen aro berri bat Frantziaren eta Alemaniaren arteko harremanetan. Briand konturatu zen, alde batetik, ezen Frantziaren gogortasunak ez zuela gerra zorren ordainketa azkartuko, eta Stresemann jakitun zegoen, bestalde, auzoekin adiskidetu ezean, bakartua jarraituko zuela Alemaniak, eta ezin izango zirela Versaillesko itunak Alemaniari ezartzen zizkion zigor neurriak bigundu.\nBrianden eta Stresemannen arteko ulermenak, Alpeetako Locarno hirian nazioarteko biltzar bat egiteko bidea ireki zuen (1925eko urrian), gerraren amaieran indarrez inposatutako akordioak hotzago eta arrazoibidez tratatzeko asmotan. Biltzarra amaitzean hitzarmen batzuk izenpetu zituzten Alemaniak, Erresuma Batuak, Belgikak, Frantziak eta Italiak. Adiskidantzazko giro harrigarri baten erdian, Alemaniak ez zuen eragozpenik izan Lorrena eta Alsazia Frantziaren aginpideko lurraldetzat onartzeko, eta Renaniaren desmilitarizazioari baietza emateko. Nahiz eta Poloniarekiko mugak berretsi ez zituen, 1926an NEko kidetzat onartu zuten Alemania eta, portaera berriaren saritzat, eserleku iraunkorra eman zioten Kontseiluan. Urte hartan bertan, Bakearen Nobel Saria jaso zuten Briandek eta Stresemannek.\nLocarnoko espirituak indarrean jarraitu zuen ondorengo urteetan: 1928an, munduko ia estatu guztiek –Estatu Batuak eta Sobiet Batasuna barne– sinatu zuten Briand-Kellog ituna, zeinak gerra «legearen kontrako» aldarrikatu ondoren, nazioarteko liskarrak ebazteko hura erabiltzea arbuiatzen baitzuen; 1929an, Young plana sartu zen indarrean, kalteordainen kopurua nabarmen gutxitu zuena; eta 1930ean, azkenik, beste pauso bat eman zen nazioarteko adiskidetasunean, indar aliatuek Rhin ibaiaren ezkerraldea utzi eta joan zirenean (Versaillesko itunean aurreikusten zena baino bost urte lehenago). Inoiz ez zen izan hain baketsua eta lasaia nazioarteko giroa.\n1929ko crackak agerian utzi zuen Europako ekonomien ahulezia. Krisialdiak gizarte asaldura gogorrak eragin zituen, gobernuen egonkortasuna kolokan jarri zuen, nazismoari bidea zabaldu zion, eta nazionalismo ekonomikoak areagotu zituen. Herrialde demokratikoen belaxkakeriak ezin izan zion eutsi faxismoaren hedazaletasun erasotzaileari. NEa ere ez zen gai izan liskar giro hura baretzeko eta hala, 1931n, Japoniak Mantxuria inbaditu zuen.\nEuropan, Hitler aginpidera heltzearekin (1933) hasi zen giroa nahasten. Nahiz eta hauteskundeak irabaziz aginpidea eskuratu, demokraziaren aurkakoa, arrazista eta ultranazionalista zen guztiz bere programa politikoa. Kanpo politikaren alorrean Versaillesko ituna erabat arbuiatu eta alemaniar guztiak Reich handi batean bildu ondoren, ekialdeko Europan inperio bat sortzea proposatzen zuen. Potentzia demokratikoek, aldiz, zein bere arazoetan murgildurik, ez zioten arreta handirik eman Hitlerren esanei, eta harropuzkeria hutsaltzat hartu zituzten. Iragarritakoak betetzen hasi zen Hitler ordea: 1933an NEtik irten eta armaz hornitzeari ekin zion; 1935ean, nahitaezko soldadutza berrezarri zuen; 1936an, Rhineko eskualde desmilitarizatua okupatu zuen, eta gomendatu zion Goeringi ezinbestekoa jotzen zuen gerra irabazi ahal izateko ekonomia sistema prestatu eta puntuan jar zezan. Hitlerren erretorika inperialistak kutsatuta, ordu arte nahiko neurritsu portatu bazen ere, Etiopiaren konkistari ekin zion Mussolinik 1935eko urrian. Azkenik, Antikomitern izeneko ituna sinatu zutenean gauzatu zen (1936ko urria) diktadore faxisten arteko Berlin-Erroma-Tokio ardatza.\nNazioarteko erantzunik eza\nEz etengabeko probokazioek, ez erretolika gerrazaleak, ez zuten erantzun irmorik izan. Nazioen Elkartea erasotzaileak moralki gaitzestera mugatu zen. Euren artean zatituta, ekonomia arazo larrietan murgildurik eta nor bere etxeko gizarte polarizazio geroz eta larriagoak kezkatuta, potentzia demokratikoek ez zuten zirkinik egin.\nErresuma Batua, zeinak uste baitzuen gerra ondoko itunak zorrotzegiak eta bidegabeak izan zirela, ez zen fio Frantziaren benetako asmoez; Frantziak, bakartua ez geratzearren, Poloniarekin eta Txekoslovakiarekin zituen hizarmenak sendotu zituen. Bien bitartean, Europako eskuin muturra ez zen aspertzen Hitlerren erretorika antisobietarra txalotzen, eta langabezia eta ordena kontrolatzeko hark erakutsitako eraginkortasuna miresgarria iruditzen zitzaion. Espainiako gerra zibilean (1936-39) argi eta garbi geratu zen Europako potentzia demokratikoen adore falta, ez baitzuten ezertxo ere egin legezko Errepublikako gobernuaren alde, potentzia faszistek lotsagabeki Francoren «altxatuei» laguntzen zieten arren. Frantsesen eta britainiarren jarrera zalantzatsuak harropuztuta, Hitlerrek beste atzaparkada bat eman zuen 1938an. Martxoan, III. Reichak Austria beretu zuen indarrez. Kontuan izan behar da, ezen, Habsburgotarren inperioa desegin zenetik (1919), Austriak ez zuela nazio nortasun zehatzik, nahiz eta kultura aldetik germaniar munduko kide izan.\nMunicheko amore emate lotsagarria (1938ko irailak 30)\nMunicheko ituna, zeinaren indarrez, potentzia demokratikoen oniritziarekin, Hitlerren hedazaletasunaren mende utzi baitzen Txekoslovakia, amore emate lotsagarri gisa pasa da historiara. Txekoslovakia zen, kultura handiko herrialdea, oparoa eta industrializatua, gutxiengoen eskubideak errespetatzen zituen ekialdeko Europako herrialde demokratiko bakarra. Hain zuzen ere, Sudeteetan bizi ziren hiru milioi aleman hiztun hartu zituen Hitlerrek aitzakiatzat III. Reicharen mugak zabaltzeko. Benesen gobernuaren erresistentzia adoretsuak –ez baitzen kikildu etengabeko indar erakustaldien aurrean–, ez zuen ordea inolako oihartzunik izan mendebaleko herrialde demokratikoetan.\nFrantzia eta Erresuma Batua ez zeuden gerra bati ekiteko prest Txekoslovakia aldezteagatik.\nUste izan zuten Sudeteak beretzearekin konformatuko zela Hitler. Baina ez zuten asmatu. 1939ko martxoan ez zen jada Txekoslovakiarik: Txekiako partea Bohemia eta Moraviako babes herri alemaniar bilakatu zen, eta Eslovakia Berlinen mendeko estatu «txotxongilo» bat zen. Hil hori amaitzerako Hitlerren gudarosteak Memelgo lituaniar hiria okupatu zuen. Hurrengo hilean Mussolinik Albania hartu zuen mendean (1939ko apirilaren 7an).\nKrisialdi erabakigarria: Polonia, 1939\nTxekoslovakiako krisialdiak argi erakutsi zuen Alemania naziaren lurralde anbizioak Versaillesko ituna berrikustera baino askoz haratago heltzen zirela. Frantziak eta Erresuma Batuak, Hitlerren handinahikeria neurrigabeaz eta gerraren ezinbestekotasunaz oharturik azkenean, biek bat egitea eta armatze egitarauak bizkortzea erabaki zuten.\nHorregatik, Dantzig beretzeko asmoak zituela iragarri zuenean III. Reichak –NEren babespeko hiri librea zen, nahiz eta biztanleak alemaniarrak izan–, Frantzia eta Erresuma Batuko diplomaziak Poloniaren alde agertu ziren.\nHitler harri eta zur geratu zen, ez bai - tzuen espero mendebaleko potentzia demokratikoak diktadura militar, elizazale eta guztiz atzerakoi batek gobernatzen zuen lurralde haren alde ateratzerik. Kontuan hartubehar da gainera alde guztietatik arerioz inguratutako lurralde bat zela, defenditzen guztiz zaila, beraz. Abuztuaren 23an, aurpegiko azalaren gogorra erakutsiz, akordio bat izenpetu zuen Hitlerrek Stalinekin, eta haren indarrez Polonia erdibanatu zuten, eta Alemaniak Errepublika Baltikoetan sobietarren eragina onartu zuen. Bi aldetatik harrapatuko zuten beldurrik gabe, eta uste izanik mendebaleko potentziek atzera egingo zutela azkeneko orduan, diktadore naziak Polonia okupatzeko agindua eman zuen. Baina oraingoan huts egin zuen. 1939ko irailaren 1ean hasi zen Bigarren Mundu gerra.


Abian da Konfinamendu garaiko bizipenen atala - Irutxuloko Hitza : Irutxuloko Hitza\nEtxean denbora asko igaro behar dugunez, irudi asko uzten ari da konfinamendua, eta horietako asko bildu nahi ditu IRUTXULOKO HITZAk.\nEtxean denbora asko igaro behar dugunez, irudi asko uzten ari da konfinamendua, eta horietako asko bildu nahi ditu IRUTXULOKO HITZAk. Horregatik, atal berezi bat antolatu dugu, Konfinamendu garaiko bizipenak, non konfinamenduaren egunerokotasunaren irudi onenak biltzen ari garen. Argazkiak eta bideoak onartzen dira.\nHorretarako, jendeari konfinamenduan zer egiten ari den galdetu diogu. Hala nola, irakurtzen ari diren liburu hori aholkatzeko, dantza bat erakusteko, gitarra jotzen zenbat hobetu duten ikusarazteko, postre goxo bat egiten irakasteko, zaintza lanak nolakoak izaten ari diren eta deskantsatzeko modurik onenak zeintzuk diren kontatzeko eskatu diogu jendeari. Helburua, denon artean ideiak hartzea da.\nAipatzekoa da Kresala Dantza Taldeko Jone Muruak eta Markos Muruak bidalitako bideoa. Izan ere, oso arrakastatsua izan da sare sozialetan, eta asko gustatu zaio jendeari. Hain zuzen, hedabide honen Youtubeko kanalean 80 ikustaldi izan ditu eta Facebooken hogei ‘atsegin dut’, 609 ikustaldi eta bi partekatze izan ditu. Arrakasta handiena, ordea, Instagramen izan du, non 224 atsegite eta 1969 ikustaldi izan dituen. IRUTXULOKO HITZAren argitalpen batek Instagramen orain arte lortu duen ikustaldi kopuru handiena izan da.\nHerritarrak euren bizipenak partekatzera gonbidatu nahi ditugu. Bizipen horiek, esan bezala, argazki edo bideo formatuan bidali daitezke, bai @irutxulokohitza Instagramen izendatuz, baita Telegram edo Whatsapp bidez 647-35 56 65 telefono zenbakira bidaliz ere. Gure gomendioa bideoek, gehienez, minutu bateko iraupena izatea da.


Nire jarraipena egin nahi izan dut Irekia = Hazkundea argitaratu pixka bat. Argitalpen horretan azaltzen da arrakasta izateko aukera jendeak bere irtenbideak beste irtenbide batzuekin nola integratu daitezkeen aztertzen duenean. Horrek alde txarra du, eta hori enpresek beren irtenbideen funtzionaltasuna nola erabiltzen diren muineraino mugatzea da. Produktu, zerbitzu eta eginbide ugari gehitzea arriskutsua izan daiteke.\nEnpresek eta haien produktu eta zerbitzuek ere jasan dezaketela aurkeztuko nukecreep'. Zure enpresa eta zure negozioaren oinarrizko produktuak eta zerbitzuak mugatzen ez badituzu, ortzadarrak atzetik hasten zara, han edo hemen soberan dagoen zerbait pentsatuz. Hala ere, ez duzu zure negozioaren ikuspegian, langileen ikuspegian eta ezagutzan dituen kalteak ikustea, eta ekoizpenean, euskarrian, banaketan etab.


BERDINTASUNA ETA GENERO IKUSPEGIA LANTZEKO 2. SAIOA AMEZKETAN | Amezketa\nBERDINTASUNA ETA GENERO IKUSPEGIA LANTZEKO 2. SAIOA AMEZKETAN\n2019/03/12 | Berriak\nAsteazken arratsaldean, martxoak 13, lau t´erdietan eta Kultur Etxeko 2. solairuko gela polibalentean, Berdintasuna eta Genero Ikuspegiaren gaia jorratzeko 2. saioa egingo da, eta Amezketako herritar guztiak, gizon nahiz emakume, gonbidatuak daude saioan parte hartzera.\n2. saio honetan, aurreko saioan ateratako ondorioak oinarri hartuta… Zer behar dugu Amezketako emakumeok parte hartzeko? Nola sustatu dezakegu berau? Galderak abiapuntu hartu eta Amezketari dagokion hausnarketa propioa egitea izango da saioaren helburu orokorra. Horretarako norberak izan dituen bibentzia edo bizikizun pertsonaletatik abiatuta, Amezketa herrian jarduera soziopolitikoari, herrigintzari edo herri mailari dagozkien gazi gozo edo indartu edo sahiestu nahiriko elementu kolektiboak identifikatzeko saiakera egingo da. Eta ondoren, arlo ezberdinetan (antolakuntza, partehartzea, egitaraua, zaintza, indarkeria sexista) garatu nahiko litzatekeena kokatu eta lortzeko estrategiak marrazten hastea izango da helburua. Guzti hau bideratzeko, saioan zehar bi dinamika praktiko garatuko dira.\nOtsailaren 20an egin zen lehen saioan 6 pertsonek hartu zuten parte, denak emakumeak, eta Emagin ikerkuntza eta formakuntza feministako elkarteko ordezkari batek eraman zuen saioren dinamizazioa, eta hurrengoetan ere horrela izango da. Lehen saiora bertaratu zirenen esanetan, bertan esandakoak eta ikasitakoak interes haundikoak izan ziren, baina pena izan zen hain pertsona gutxi joan izana. Horregatik, amezketar guztiak animatu nahi dituzte 2. saio honetan parte hartzera.\nHonekin guztiarekin, Amezketako Udalak gai hauek jorratzen jarraitzeko aukera sustatu nahi du amezketarren artean, eta goian esan bezala, martxoaren 13an, lau t´erdietan eta Kultur Etxeko 2. solairuko gela polibalentean egingo den saiora gonbidatu nahi ditu herritarrak, eta bide batez ere, martxoaren 8an ospatutako Emakumeen Nazioarteko Eguna dela eta, Amezketako emakume guztiak zoriondu eta herriari egiten dizkioten ekarpen guztiak eskertu nahi ditu bihotz bihotzez.


PO 'KARAKORUM' ERAKUSKETA\nAzken eguneratzea: Larunbata, 05 December 2015 17:55\nArgitaratua: Larunbata, 05 December 2015 17:55\nBilbao Mendi Film Festivalek 'Karakorum' erakusketa aurkeztu du gaur\nBilbao Mendi Film Festival-ek, Baltistan Fundazioarekin batera, Mikel Alonso argazkilari bilbotarraren ‘Karakorum’ erakusketa aurkeztu du gaur, jaialdiarekin lotuta antolatzen diren ekitaldien barruan\nErakusketa Rekalde Aretoan ikusgai egongo da abenduaren 4tik urtarrilaren 10era arte, doakoa izango da eta Hushe bailarako jendearen bizitza, paisaia eta jendea erakutsiko du\nBilbao, 2015eko abenduaren 3an. Hushe Haranean giza garapena bultzaten duen eta gobernuz kanpoko erakundea den Baltistan Fundazioak Bilbao Mendi Film Festival-ekin batera, Mikel Alonso argazkilari bilbotarraren ‘Karakorum’ erakusketa aurkeztu du gaur. 30 argazkik osatuko dute erakusketa, batzuek formatu handian, Hushe bailarako jendearen bizitza eta paisaia nolakoak diren azalduz. Bilboko Rekalde Aretoko prentsaurrekoan izan dira Jose Manuel Ruiz (Baltistan Fundazioko Presidentea), Mikel Alonso (argazkilaria), Pilar Kaltzada eta Lorena Fernandez ('Doce Miradas' elkartearen kideak), Alberto Iñurrategi alpinista eta Jabier Baraiazarra (Bilbao Mendi Film Festivaleko zuzendaria).\nHaran horretan 30.000 pertsona inguru bizi dira, Hushe ibaiaren ertzetan zehar sakabanatuta dauden herrixketan, Baltistanen, Pakistanen. Granitoko pareta handiek inguratutako herri txikiak dira; K2, Gasherbrum edota Broak Peak bezalako munduko ‘zortzimilako’ batzuetara heltzeko igarobideak.\nBaltistan Fundazioko boluntarioei lagunduta, etxean, kalean eta eskolan hartutako emakume eta neskatoen argazkiak jasotzen ditu erakusketak. Fundazioak neskato eta mutikoen arteko berdintasuna eta orokorrean genero berdintasuna sustatu du urteetan. Fundazioko kideei esker egin ditu argazki gehienak Mikel Alonso bilbotarrak. Argazkiak, emakume eta gizonen arteko berdinatsuna bultzatzen duen 'Doce Miradas' elkartearen kideek idatzitako testuekin lagunduta agertzen dira erakusketan.\nHelburua persona hauek nola bizi diren islatzea da, zertan lan egiten duten, euren herriak, etxeak, eskolak, orohar, nola bizi diren munduko lekurik ederren baina aldi berean zail eta hunkigarrienetariko batean.\nBestalde, Baltistan Fundazioak gaurko aurkezpena aprobetxatu nahi izan du abendua eta martxoa bitartean 50 euroko bonuen kainpaina bat martxan izango dutela azpimarratzeko. Bonu hauetatik ateratzen duten dirua Baltistan eskualdeko neskatoak eskolatzeko erabiliko dute. 2016ko kurtsorako helburua 600 neska eskolaratzea izango da. Hortik dator, hain zuzen ere, aurtengo kanpainaren izenburua: 600 BONU-600 NESKA.\nErakusketa doan bisitatu daiteke abenduaren 4tik urtarrilaren 10era Bilboko Rekalde Aretoan. Bilbao Mendi Film Festival-en egitarauaren barruko ekitaldia da.\n'Karakorum' argazki erakusketa\nNoiz: 2015eko abenduaren 4tik 2016ko urtarrilaren 10era\nLekua: Rekalde Aretoa\nOrdutegia: Asteartetik larunbatera: 10:00-14:00 eta 17:00-20:30\nIgande eta jai-egunetan: 10:00-14:00\nSAMINA BAIG-en HITZALDIA\nBilbao Film Festivalek eta Baltistan Fundazioak elkarrekin antolatutako ekintzen artean ere nabarmentzen da Samina Baig alpinistak Rekalde Aretoan abenduaren 9an 19:00etan eskainiko duen hitzaldia.\nBizkaiko Foru Aldundiaren eta Bilboko Udalaren babesarekin, Baltistan Fundazioak, BMFF-en laguntzarekin, “Beste begirada batzuk” izenburua daraman hitzaldi-zikloa antolatu du. Islama praktikatzen duten edo islamaren munduarekin lotzen diren kulturen kide diren, eta eguneroko albisteeetan protagonista izaten direnengandik aldenduta erreferente eta eredu bihurtu diren pertsonen bizitza-lekukotasunak azaltzea da helburua. Hau da, Islamarekin lotutako beste ikuspegi eta errealitate batzuk agerian jartzea da hitzaldi hauen xedea.\nSamina Baig Khayal, 1990eko irailaren 19an jaiota, lehen emakume pakistandarra eta herrialde horretako hirugarren pertsona izan da Everesta eskalatzen. Mendi horretara igo den emakume musulman gazteena ere bada, 21 urterekin igo baitzuen. Samina Zazpi Gailurrak (kontinente bakoitzeko gailurrik altuena) igo dituen lehen emakume pakistandarra eta lehen emakume musulmana ere izan da.\nSamina Baig-ek abenduaren 9ko hitzaldia eskainiko du eta gainera Bilbao Mendi Film Festivala bisitatuko du 'Beyond the Heights' pelikularen protagonista gisa. Pelikula Sala BBK-n aurkeztuko da abenduaren 15ean 17:00etako saioan.


Batixta Borthiri-Sala –\nJoseba Aurkenerenak ZuZeu atarian idatzitako artikulua.\n1979ko abenduan, hogeita hiru urte nituela, Baionako Zabal liburu-denda gogoangarri hartara sartu nintzen, eta han, beste liburu askoren artean, Sü-azia kultur elkarte zuberotarrak fotokopiez egindako liburuxka berde bat topatu nuen. J.B.Borthiry-Sala larraintarrak huntü koblak irakur zitekeen Orhi mendi magikoaren eta lauburu baten artean kokaturiko izenburu gisakoan.\nLiburuxka zabaldu orduko han biltzen zenaz liluraturik gelditu nintzen. Bertsoak ziren, zuberotarrez egindako bertset edo koblak. Osora hamazazpi bertso sorta. Azalean azaltzen zen izena guztiz ezezaguna egin zitzaidan, baina lehen orrialdean, aurkibide gisa azaltzen ziren argibideetan erraten zenez, Larraineko semea zen, laboraria, Lehen Mundu Gerla odoltsu hartan bere herritik erauzia eta alemaniarren aurkako borrokaldietara eramana.\nLiburuxkan azaltzen denez 1889an Larraineko Salan sorturik. Gazte denboran familiarekin laborantzan aritua. Berak horrela kontatu zuen Sorlekhia izeneko lehen bertso sortan: (1) Bere sorlekhüari bethi zerbait zor da,/ nik eman nahi deiot bizpahirur kobla;/ Etxe xuri ttipi bat aldian bi borda,/ han irus igaran düt ene haur denbora. (2) San Josefen oihana eta Erroimendi,/ Arratako bizkarra, bai eta Bürkhegi,/ oro ageri dira ene etxondoti,/ udan berde-berdia, negüan aldiz xuriz. (8) Nik ez dütüt berritan, ene haur denboran,/ zagollak gibeletik higatü eskolan;/ Ardüraago nintzan ni mendi maxelan,/ ardien bazterrian khanta errepikan./ (19) Negüko arratsetan dügü lana franko,/ aitak badü beste bat gük bat egin baiko,/ardi, abere eta behor, asto, mando,/ txakürra baizik ez da kabalerik kanpo.\n1915ean, hogeita bost urterekin soldadu eramana. Huraxe zen momentu hartan nik nuen adin berbera. Hotzikara bat sumatu nuen goitik beheiti hura irakurtzean. Larraintarrak horrela kontatu zuen bere bertsoetan: Gerlako kanthore 1915ian. (1) Hogei ta zunbait urthe dian gizun bati/ güstü zaio khantatzia zunbait bertset berri;/ esplikatü nahi düt alhe gütieki / hebenko bizitzia ez dakianari. / (3) Urhats oroz batügü alde güzietan,/ lagünak ehortzirik adin ederrian;/ Zurezko khürütxe bat thunbaren gaiñian,/ markatuz hila dela bere zerbütxian./ (9) Lanjein izanagatik oi gure bizia,/ bertset hoien huntzia holaxe haitatü;/ Arrenküra haborik gordatzen dütügü/ üskaldünek algarri kontsolü zor dügü.\nAzkenean, preso hartu eta Prusiara eraman zuten beste atxilo ainitzekin batera. Hau ere ederki kantatu zuen, sentimendu handiaz, 14-18ko Gerlan presoner izeneko bertso ederretan. Hamabost bertset osora. (1) Eniz Üskal Herrian jaiki egün goizan, / Orhi bortia eztüt gehiago bixtan,/ ez eta üskaldünik ene lagünetan,/ emur huna düt bardin, Prüsia erditan,/ bi bertset huntüko düt nula bizi nizan./ (3) Nik irus izateko zer othe düt falta,/ libertatia baizik eta zunbait gaüza;/ khanbera bazterrian düt arrabineta,/ogi gütixko bena indartsia beita, / hau ezta xuri, eta gabia da beltza. (15) Hitz batez erranen düt azken bertsetian,/ hatü franko düt eta bizi miserian;/ Jesüs, lagüntü naizü khantoren huntzian,/ orai ezar nazazü oi libertatian,/ ahal ditzadan khanta Eüskal Herrian.\nGerla bukatzean, Batixta Borthiri-Salak askatasuna berreskuratu zuen eta Zuberoara itzuli zen, Orhi azpiko habiara, hain zuzen ere. Eta han laborari gisa jarraitu zuen. Bazirudien bakea berreskuratua zuela betiko, baina patu gaiztoak bigarren gerla handi baten lekuko izatera kondenatu zuen, bere belaunaldiko guztiekin egin zuen bezalaxe, baita berak ere zenbait bertsotan ederki kontatu ere. Bordelen zegoen soldadu bertset hauek ondu zituenean.\n1940eko Gerla / (1) Himeretzü ehün eta berrogei gerren urthia;/ Alemaniako armadak garhaitü dü Frantzia;/ Hunki gabe ützi balü gure Eüskal Herria,/ nik enian pentsatüko bertset hoien huntzia./ (5) Beste ororen gainetik hau da tristegarria,/ bi phartetan ezarririk Eüskal Herri maitia;/ Sorlekhülat juaiteko zerratürik bidea,/ gaüaz ere ametsetan han dút phentsamentia./ (7) Gaü-aiñhera, abilua alemanen gaiñeti,/ erran ezak Xiberuan hebenko zerbait berri,/ kuntsertatzen ahal bahiz ene adixkideki,/ jakin ere nahi nikek han direnez hobeki.\nSü-azia-koek liburuxkan aitortzen dutenez, Batixta zenaren arrebak, Maddia Onainti ezkontza-izenekoak, anaiaren bertso hauek guztiak eman zizkien, Atharratzeko ospitalean zelarik. Bertsoak eskuz idatzirik zeudenez, Sü-azia-koek orduko grafiara transkribatu eta 1979ko erdi aldean plazaratu zituzten. Ikus dezakezunez, irakurle, ez zuten lan makalik egin Larraineko soldadu koblakariaren bertsetak salbatzean eta inprimatzean; beraiei esker bai guk eta bai heldu diren belaunaldietakoek ere gerlen gaineko zuzeneko testigantza ukan ahal dugulako.\nXiberoko Jinko honak atxiki dezan beti bereki Larraineko Batixta Borthiri-Sala!\nTags: batixta Batixta Borthiri-Sala bertso idatziak borthiri larraine lehen mundu gerra zuberera zuberoa


Dibortzio Prozesua | June 2022\nNagusia / Dibortzio Prozesua\nDeuseztapena dibortzioarekin alderatuta\nDibortzio prozesuaren aholkuak: bereizketa dago dibortzioa lortzea eta ezkontza baliogabetzea. Artikulu honek aldea xehetasunez azaltzen du.\nBatez besteko dibortzio denbora - Gakoen argibideak\nEzkontza eta dibortzio legeak estatuek ezartzen dituzte, beraz, 50 lege desberdin daude indarrean. Gainera, noski, bikote bakoitza desberdina da. Pentsatu beharreko faktore asko daude dibortzio batek batez besteko dibortzio denbora baino gehiago edo gutxiago behar duenean alde handia eragin dezaketenak.\nDibortziatzea erabakitzea: pentsatu beharreko gauzak\nDibortzio prozesuaren aholkua: dibortzioa lortzea aztertzerakoan kontuan hartu beharreko gauza asko daude. Artikulu honetan dibortzioa lortzerakoan pentsatu beharreko gauzak zerrendatzen dira.\nNola lortu dibortzio ziurtagiria\nJende askok galdetzen du non lortu dibortzio ziurtagiria, eta hori hemen azaldu dezakegu. Prozesua nahiko erraza da, dibortzio ziurtagiria gutxieneko informazioa duen dokumentu sinplea delako.\nDibortzioak jende gehienak konturatu baino denbora gehiago behar du. Prozesuak urtebete baino gehiago iraun dezake, batez ere aktibo esanguratsuek edo haurrek parte hartzen badute. Hona hemen dibortzioaren denbora lerro tipikoaren laburpena. Hona hemen dibortzioaren kronogramari buruz jakin behar duzun guztia.\nEzkontide etorkina dibortziatzean kontuan hartu beharreko gauzak\nHona hemen kontuan hartu beharreko zenbait gauza etorkin ezkontidea dibortziatzean. Etorkin bat dibortziatzeko legezko eskakizunak zertxobait desberdinak dira, artikulu honek gaia zehatz-mehatz azaltzen du.\nNola lortu dibortzioa?\nIrakurri dibortzioa lortzeko legezko prozesua eta urratsak. Ezagutu dibortzioa lortu aurretik kontuz ibili behar dituzun hainbat gauza.\nNola negoziatu dibortzio likidazioa zure ezkontidearekin\nNola negoziatu dibortzio likidazioa zure ezkontidearekin ?. Irakurri gehiago dibortzio likidazioan zer espero den jakiteko dibortzio negoziazio aholku onenekin batera.\nDibortzioan irabaztea nahi duzuna jakitea da. Irabazteko aholku hauek dibortzio prozesua ahalik eta azkarren eta arinen osatzen lagunduko dizute.\nGaldera ugari sortzen dira dibortziatutako bikoteak elkarrekin bizitzearen ondorioei buruz. Artikuluak dibortzioaren ondoren bizikidetzarekin lotutako legezkotasunak dakartza.\nDibortziatutakoa inon ikusten ez den kasua desagertutako ezkontidearen dibortzioaren kategoria klasikoan kokatzen da. Hona hemen desagertutako ezkontidearen dibortzioa nola joan.\nZuk eta zure ezkontideak dibortziora zuzentzen bazarete, epaile pribatu bat edo epaile publiko bat aukeratzeko aukera duzu. Artikulu honetan zergatik epaile pribatua izan behar zenuke azaltzen da.\nBerrikusi dibortzioaren mugimendu kontrol zerrenda hau\nJende gehienarentzat dibortzioaren lehen urratsetako bat etxetik ateratzea da. Batzuetan kanpora joatea modu lasai eta arrazionalean egiten da. Beste batzuetan esperientzia emozionala eta are bortitza da. Edozein modutan, dibortzio hau kontrol zerrenda jarraitzea da onena.\nZer gertatzen da nire ezkontideak dibortzioa onartzen ez badu?\nBikote gehienek azkenean banatzea erabakitzen dutenean, bi ezkontideek aitortzen dute harremana konponezina dela. Askotan ezkontide batek ez du dibortzioa onartzen, ordea. Artikulu honetan zure ezkontideak dibortzioa onartzen ez badu zer egin behar den azaltzen da.\nDibortzio eskaera: lehen urratsa\nDibortzio Prozesuaren Aholkuak: dibortzioa eskatzen duten baina dibortzioa lortzeko legezko prozedurak ezagutzen ez dituzten bikoteak artikulu honetara jo dezake. Artikulu honetan dibortzioa lortzeko lehen urratsa azaltzen da.\nDibortzioaren aurkako erreklamazioa idazteko 10 aholku nagusiak\nErreka-erreklamazioa aurkeztu nahi baduzu, zure ezkontideak dibortzioa bertan behera uztea eragozten du iritziz aldatuz gero. Irakurri erreklamazio berriari buruzko artikulu honetan.\nDiru handirik ez baduzu, Texasen dibortzio kontestatuaren kostuaz galdetuko zaizu. Hona hemen Texasen dibortzio kontestatuaren kostua ulertzeko zer jakin behar duzun.\n'Absolutuak' ez du ezer esan nahi. 'Dibortzio absolutua' terminoak bere horretan jarraitzen duen benetako arrazoi bakarra auzitegi batzuek banantzea dibortzio mota izendatzen dutelako da. Artikulu honek gaia argitzen du.\nZer egin zure ezkontideak dibortzio agiriak sinatzeari uko egiten badio\nArtikuluak galderari erantzuten dio: zer egin zure ezkontideak dibortzio paperak sinatzeari uko egiten badio. Baliteke orduan egingo duzuna pentsatzea. Ez kezkatu! Irakurri aholku egokiak lortzeko.\nNor da hautagai dibortzio laburra lortzeko? Oinarriak\nDibortzio prozesuaren aholkua: dibortzioan konpondu beharreko arazo guztiak adosten badituzu, dibortzio laburra jasotzeko eskubidea izango duzu. Artikulu honetan dibortzio laburra jasotzeko eskubidea dutenen informazioa ematen da.\nezkontza osasuntsuaren seinaleak\n6 hilabeteko harreman etapa


Emakumezko bustoa beloarekin\n47 x 36 zm\nManuel Taramona jaunaren alargun Mercedes Basabe andrearen legatua 1953an\nANONIMO FLANDESTARRA Bilbuma on-linean\nErretratatutako emakumeak begi arretatsuak, larruazal gorrixka eta irribarre erdia ditu, eta definitu gabeko espazio batetik sortzen da, bere begirada seguru eta sakonarekin liluratzen gaituen bitartean. Oraindik ere nor den misterioa den arren, olio zoragarri honek koadroko emakumearen maila sozialari buruzko gakoak ematen dizkigu. Margolariak sentsibilitate eta zehaztasun paregabez deskribatzen ditu arropen ehundurak, belarritako bakarra, perla beltzez eta urrezko katez egindako apaingarri dotorea, dena Toskanan landutakoa. Objektu ederrak baino gehiago, emakumearen mailaren zeinuak dira, zehaztasun osoz erakusten dutenak edertasunari eta apaltasunari buruzko luxu-legeek (Provveditori alle Pompe) luxu neurritsuz janzteko agintzen zietela Florentziako dama aberatsei. Florentziako bizilagunentzat, emakumezkoen gorputzeko apaindurak gizalege-kontua ziren, eta, adibidez, hauxe zioen dekretu batek bitxiei buruz: “neurriz eramanez gero, hiriaren distira eta ohorea indartzen dute”. Cosimo Medicik 1562an onartutako arauaren arabera, emakume florentziarrek perla-hari bat baino ezin zuten erakutsi (gehienez ere, 500 ezkutuko baliokoa): “…izan ere, dama guztiek dituzte perlak […]. Esmalterik gabeko urrezko eta zilarrezko lepokoak jantzi ahal izango dituzte, legeak dioen moduan, horrela kapitalari eutsi ahal zaio eta”. Aberastasun-erakustaldien kontrako legeen onarpen hori bera ikus daiteke Florentziako damen beste irudi batzuetan; esate baterako, Bronzinok Leonor Toledokoari (Cosimo Mediciren emaztea) egin zion erretratu ospetsuan.\nAzterketa teknikoek agerian utzi dutenaren arabera, erretratua ez zen Florentzian pintatu, baizik eta Anberesen, Europa iparraldeko hiriburu komertzial eta kulturalean. Italiaren eta Europa iparraldearen arteko truke artistikoa XV. mendean hasi zen, Brujasen bizi ziren merkatari florentziar ugarik erretaula eta erretratu garrantzitsuak enkargatu zizkietenean hiri hartako artistei; izan ere, artista haiek berebiziko maisutasunez lantzen zuten olio-pintura. Antzinako flandestarrekin estu lotutako berrikuntza horrek zehaztasun eta naturalismo paregabeak eskaintzen zituen, olio eta pigmentu geruza zeharrargien erabilerari esker. XVI. mendean, iparraldeko artistak Italian hasi ziren bilatzen euren eredu piktorikoak. Modu horretan sortutako irudiek uztartu egiten zituzten estilo italiarra eta pintura flandestarreko joera “errealista”, akabera finekoa. Erretratu enigmatiko honek ondo islatzen du aipatutako trukea. Anonimoa eta isila bada ere, emakumea edertasunaren nazioarteko hizkuntzan mintzo da. [E.H.W.]


naiz: hedabidea zara - EZPALAK: Martin Garitano eta Arantza Arruti\nEZPALAK: Martin Garitano eta Arantza Arruti\nGaur ekin diogu Ezpalak elkarrizketa sortari. Arantza Arruti ezker abertzaleko militante historikoa izan da gure lehendabiziko gonbidatua. Martin Garitano kazetariak hartu du zarauztarra elkarrizketatzeko ardura. Errepaso historikoa egin dute, ETAko militantziatik hasi, Arnaldo Otegiren askatasuneraino. Elkarrizketa osoa hemen entzun dezakezu.\nEl Orfeón Pamplonés homenajea a los profesionales sanitarios\n[Laburpena] NØGEN NAIZ Kontzertuak\nEl buque híbrido Norwegian Gannet, botado de los astilleros de Zumaia\nEuskal Herriko parajeak: Arlaban-Elgeamendi-Urdingain-Makatzgain


DESIGN KONFERENTZIAK 2017 #DKM17 | DBZ\n.-(e)k idatzia\t 2017/06/13 0\nDiseinua enpresa estrategian: kirolaren sektoreko errealitatea lelopean burutu zen Design Konferentziak 2017 ekitaldia Garaia Berrikuntza Gunean. Ternua, Spiuk, Arteman eta Ixi Wood enpresatako ordezkariak izan genituen diseinuak kirol arloan duen eraginari buruz hizketan.\nBiztanleria aktiboaren gorakadari erantzunez eta sektoreko etorkizuneko erronkak hizpide, Iñaki Herrerok, Endika Zabalak, Gorka Etxabek eta Jokin Umerezek beraien esperientziak eta jarduera eman ziguten ezagutzera.\nDiseinuak etapa ezberdinetan duen eraginari buruz mintzatu ziren; produktu baten ideazio fasetik hasi eta komunikazioan duen garrantziraino, beti ere estrategia ardatz izanik.\nGerturatu ziren entzuleek, kirolaren kontsumo joeraren eraginaz konturatzeko beta izan zuten, tendentziari aurre egiteko erabiltzen diren teknika zein prozesuak gertuagotik ezagutuz. Gainera, mahai borobilean galderak planteatzeko aukera izan zuten entzuleek eta dinamika interesgarria sortu zen auditorioan.\nDBZko koordinatzailea den Itsaso Gonzalez-ek eman zion amaiera ekitaldiari,\n“sormenezko produktu eta zerbitzu berritzaileen bidez balio erantsia emateko ardura dugu, lehiakorrak izateko eta bezeroa zein erabiltzailea asetzeko”, adieraziz.\nInformazio gehiagorako, hemen dituzue, jardunaldi inguruan hedabideetan egindako aipamenak:\nMU TELEBISTA https://www.youtube.com/watch?v=E_XmHQ3Dqp8\nTags Diseinu industriala


Aurrekontu Irekietako proposamenak aukeratzeko bozketa egingo dute - Leioa - Hiruka.eus\nAurrekontu Irekietako proposamenak aukeratzeko bozketa egingo dute\nErredakzioa 2021-05-04 16:46\nOsasun-egoerak baldintzatzen badu, informazio karpak jarriko dituzte bozketak egiteko. © LEIOAKO UDALA\nGaur, maiatzaren 4an, Leioako 2022ko Aurrekontu Irekien proposamenen bozketa faseagaz hasi dira. Maiatzaren 16ra arte, herritarrek egindako proposamenetatik 12 finalista egongo dira hautagai.\nLeioako 2022ko Aurrekontu Irekietan egindako proposamen finalistak maiatzaren 16ra arte egongo dira hautagai. Herritarrek ohiko bideak izango dituzte horretarako: kaleko postontziak, HAZ bulegoak, Leioa Zabalik ataria eta, osasun-egoerak baldintzatzen badu, informazio karpak.\nUdaleko teknikariek herritarren 598 proposamen baloratu ondoren, 12 proposamen finalista hautatu dituzte, Aurrekontu Irekien bigarren fasean bozkatuak izateko. Herritarrek honako aukeren artean bozkatu beharko dute:\nHaurrentzako jolasgune berriak jartzea Leioandin, Torresolon eta Pinosolon.\nKomun publikoak jartzea udalerrian zehar.\nArboladia handiagotzea udalerriko hainbat eremutan.\nProiektu bat idaztea Ikea Mendi eta Kultur Leioako gunea igogailu baten bidez lotzeko.\nBizikletak aparkatzeko gune seguruak jartzea bide publikoan eta udal eraikinetan.\nTxakurren ariketarako gunea sortzea.\nHaurrentzako parkeak estaltzen jarraitzea udalerriko eremu guztietan.\nTrafikoa zaintzeko sistema jartzea Sabino Arana oinezkoentzako eremuan.\nTAO aparkaleku-sistema jartzea Pinuetan eta Lamiakon.\nStoa egokitu eta leheneratzea Iparragirre bulebarrean.\nHorma-irudi artistikoen bidez edertzea udalerriko hainbat eremu.\nGarbigune mugikorra abian jartzea auzoetan hondakin txikiak biltzeko.


Gasteizek hartuko du 2019ko Erreginaren Kopa otsailaren 28tik martxoaren 3ra\nGasteizek hartuko du 2019ko Erreginaren Kopa\nOtsailaren 28tik martxoaren 3ra bitartean jokatuko da txapelketa Arabako hiriburuan.\nGasteizek saskibaloiko Erreginaren Kopa hartu nahi du\nEspainiako Saskibaloiko Federazioak asteazken honetan jakitera eman duenez, Vitoria-Gasteiz aukeratu du Dia Ligako 2019ko Erreginaren Kopa hartzeko. Horrenbestez, otsailaren 28tik martxoaren 3ra bitartean jokatuko da aipatu txapelketa Arabako hiriburuan.\nEuskal Saskibaloi Federazioak, RPK Araski taldearekin lankidetzan, aurkeztutako proiektuak Espainiako Federazioaren oniritzia jaso du, gainerako beste hiru hautagaien aurretik. Aurtengo berrikuntzetako bat da txapelketa zortzi taldek jokatuko dutela.\nHain zuzen ere, Gasteizen izango dira Dia Ligako lehenengo itzuliaren amaieran, hau da, abenduaren 30ean jokatuko den 13. jardunaldiaren ostean, sailkapeneko lehen zazpi postuetan kokaturik dauden taldeak, baita RPK Araski ere, anfitrioi gisa duen eskubideagatik.\nSaskibaloia Erregina Kopa azken ordukoa


Doako Justiziari buruzko bideoa; ofiziozko abokatua behar al duzu?\nBaliabide ekonomikorik ez duten norbanakoek Doako Justizia eska dezakete. Zerbitzu hau Abokatuen Elkargoek kudeatzen dute eta diru publikoaren bidez finantzatzen da. Horregatik, zerbitzua eskatzen dutenek, baliabiderik ez dutela frogatu behar dute.\n2014ko urtarrilaren 23ean argitaratua. Honi buruz gehiago irakurri: Bideoak. Iruzkin bat egin.\nProzesu monitorioari eta hitzezko epaiketei buruzko bideoa\nJustiziara abokatu gabe jo daiteke? Bai, Justiziara abokatu gabe jo daiteke, baina baldintza batzuk bete behar dira.\nEskatu nahi dugunaren eta egiteko moduaren arabera da.\nAbokatu edo prokuradorerik gabe diru-kopuruak erreklamatzeko bi prozedura judizial daude: Prozedura Monitorioa eta Hitzezko Epaiketa dira.\nJustiziara abokatu gabe jo daiteke? Bai, Justiziara abokatu gabe jo daiteke, baina baldintza batzuk bete behar dira. Eskatu nahi dugunaren eta egiteko moduaren arabera da. Abokatu edo prokuradorerik gabe diru-kopuruak erreklamatzeko bi prozedura judizial daude: Prozedura Monitorioa eta Hitzezko Epaiketa dira.\n2013ko abenduaren 4ean argitaratua. Honi buruz gehiago irakurri: Bideoak. Iruzkin bat egin.


Mundukideren eskutik, kubatar talde bat etorri da - Debagoiena - Goiena.eus\nMundukideren eskutik, kubatar talde bat etorri da\nArritxu Barruso 2007-11-22 11:05\nKubako azukre kanaberaren sektorea krisian dago; Mundukide fundazioak Kubarekin elkarlanean dihardu arazoari irtenbidea topatzeko. Elkarlan horren ondorioz, Kubako Azukrearen Ministerioarekin formazio programa bat dauka martxan; programa horrek oinarri moduan dauka hemengo kooperatiba sistema.\nMundukideren programaren helburua da azukrearen industriak laga duen hutsunea betetzea; horretarako, abeltzaintzara eta nekazaritzara bideratuko dituzte lehen kanabera lantzen zituzten lursailak eta azukrearen industrian lan egiten zuten langileak eta guneak. Proiektu horrek, gainera, bat egiten du Kubako gobernuaren elikagaien subiranotasunaren printzipioarekin edo helburuarekin.\nKuban zeuden 170 azukre lantegietatik erdiak baino gehiago itxi egin behar izan dituzte eta gaur egun daude 80 bakarrik.\nKooperatibismoaren antolaketa eta kudeaketa era Kubara egokitzea da helburua. Horretarako, besteak beste, ekintzaileendako Saiolanen antzerako ekimena jarri nahi dute abian Kuban.\nPrograma horrekin lotuta, 13 kubatar Debagoienera etorri dira; urri bukaeratik daude gurean formazioa jasotzen, Arrasateko Eskola Politeknikoan. Abenduaren 2an itzuliko dira Kubara. Etorri direnetatik bost dira Azukrearen Ministerioko kideak; gainerakoak azukrearen sektorearekin lotutako jarduera ekonomikoetako kudeatzaileak.\nFormazioa jasotzeaz gain, inguruko kooperatibak ere bisitatu dituzte, horietako gehienak lehen mailako produktuekin eta jakiekin lan egiten duten enpresak. Lehen sektoreak Euskal Herrian zela lan egiten duen ezagutzeko, bestalde, hainbat baserri bisitatzeko aukera ere izan dute. Amaia Uribetxeberria eskoriatzarra eta Mundukideko kidea da proiektuaren arduraduna Kuban.\nAmaia Uribetxebarriari egindako elkarrizketa


Grabaketa data: 2000-05-29\nHiztuna: Henri Aritxabalet "Coyos"\nGaiak: abestia , bizimodua , denetarik , euskara , Gerra , irratia , jaiak , maskaradak , pastoralak\n00:47:02 Orain dituen lagunak. Erizain zenbaitek badakite euskaraz. Berdin irakurtzen du euskaraz zein frantsesez. Hobe ulertzen du zuberotarrez euskara batua baino. Badu kultur gosea. Berak ez du musikarik jotzen baina dantzaria zen. Gaur egun dantza taldeetan gehienak neskak dira. Bere dantza irakaslea. Pastorala eta jaien inguruan. Maulen frantsesa, euskara eta gaztelera entzuten ziren, bertako lantegietan espainiar asko aritzen baitziren lanean. (45:50") Agurra.\n00:31:10 Euskara galtzen ari da. Lehen euskaraz besterik ez zuten hitz egiten familian. (28:40") Jaietako kantuak nolakoak ziren orduan. Orain irratia goiz-goizetik pizten du eta abesti berriak entzuten ditu. Irratien inguruan.\n00:27:05 Ez zen asko joaten beste herrietako jaietara, bizikletaz joan behar baitzuen. Bi orduko bidea zuen. Soinulariak aritzen ziren jotzen eta ardoa edaten zen. (25:35") Maskaradetako pikeak.\n00:19:45 Maskarada eta pastoraletan parte hartu zuen gaztetan. 1952ko pastorala, Topet Etxaunen omenez egina.\n00:16:00 Aurkezpena. Barkoxen jaio zen 1920an, Coyos etxean. Bi anaia eta bi ahizpa ziren. Zazpi urtez egon zen eskolan, hamalau urte izan arte. Gero laborantzan hasi zen lanean etxean. Arrebek josten eta sukaldaritza ikasi zuten. (06:00")Gerra hasi zen gero. Zuberoako beste gazte batzuk ere bazeuden. Euskaldunen artean euskaraz hitz egiten zuten. Etxera itzuli zenean laborantzan aritu zen. 1945 arte iraun zuen Gerrak: Janari eskasa, ogi beltza... Gerrako alemanak. (12:55") Gerra garaian ez zegoen herriko jairik. 1945ean Gerra bukatu zenean festa handia egin zen. Berak hogeita bost urte zituen. Gero ere laborantzan eman du bere bizitza osoa eta bilakaera ikusi du. Ardiak ere bazituen eta udan portura igotzen zituen. 1954ean ezkondu zen hogeita hamalau urte zituela. Bost seme izan ditu.


i-gipuzkoa 2010. Euskera » Archivo del weblog » ZE BERRI? buletinaren 200. alea argitaratu da. Lagun iezaguzu hobetzen!\n2010-ko Martxoaren 18-a Duela sei urte argitaratu zen lehenengo aldiz ZE BERRI? buletina. Helburua: Gipuzkoako informazioaren gizarteari eta teknologia berriei buruzko berrikuntza eta ekimen guztiei buruzko informazioa ematea.\nDenbora-tarte horretan eta 200 aleetan zehar, ZE BERRI? buletinak aldizkakotasuna, formatua eta egitura aldatu ditu, paperetik hainbat web formatutara pasatu da eta, gainera, atal eta partaidetzarako tresna berriak txertatu ditu.\nAldaketa horiek guztiak egin ditugun arren, hobetzen jarraitu nahi dugu eta lagun diezaguzun eskatzen dizugu. Hori dela eta, ZE BERRI? buletinari buruzko zure iritzia ezagutzeko eta hobetzen nola jarrai dezakegun jakiteko galdetegia jarri dugu martxan.\n«ZE BERRI? buletinaren 200. alea argitaratu da. Lagun iezaguzu hobetzen!» sarrerari buruz iruzkin 1\nrikardo arrillaga -(e)k esan zuen:\n2010-ko Irailaren 2-a - 17:09 egun on.\njakin nahiko nuke ea aurten udalei zuzentzen zaizkien dirulaguntzak izango diren, edukiak digitalizatzekoe ta publikatzeko erabili izan diren dirulaguntzak.\nIrakurri eta sartu 0..9 eta A..F arteko 5 hizkiak, eta erantzuna bidali. Ez ditut hizkiak ulertzen. Mesedez, sortu « Berrikuntzak Gipuzkoan web orrialde berria estreinatu du\nArraila digital berria seme-alabak dituzten eta ez dituzten etxeen artean? »


EEEaren negoziazioa bukatu da | LAB - EITB\nZuzendaritzak neurri lagungarriak eskeini ditu kaltetuentzat:\n1.indemnizaioetarako urteko 25 egun , gehienez ere urtebeteko soldata osatu arte. 2 .Formakuntzarako 25 mila euro eta beste hainbeste lanbide berriak bilatzeko.\nLABen ustez Zuzendaritzak ez du sindikatuekin akordiorik behar proposatutako neurri lagungarriak ezartzeko; bere aldetik ezarri ditzake.\nBestalde bilera hauetan ere astakeria galantak entzun ditugu OPEaren aurka, euskera izan bait da askorentzat arazoa. (“zertarako behar du euskera Radio Euskadiko langile batek?” “Zertarako behar da euskera kalean erabiltzen ez denean?” “Enpresak ez du ezer egin plantila euskalduntzeko eta langileak horren aurrean ze erantzunkizun du, ez da norberaren ardura” ….horrelakoak entzun ditugu) LABentzat 2015ean EUSKAL IRRATI publikoan euskeraren presentzia eta erabilera justifikatu behar izatea onartezina da.\nLABek era berean EUSKO irratirako sarrera arauak bermatu nahi ditu, langile guztiek eskubide berbera izan dezaten berdintasun, gaitasun eta meritu printzipioetan oinarrituta. Hori horrela, berriro ere azken OPEan langile plaza eskuratu duten pertsonak lehenbailehen euren lanpostuen jabe egitea eskatu du, eta hortik aurrera sortu den LAN BOLTSA indarrean izatea. Plaza hauen adjudikazioari buruz datorren asteazkenean bilera izango da Eusko Irratiko langileen zentro arteko batzordeko kideen eta zuzendaritzaren artean.\nLABek Zuzendaritzarekin eta beste langile ordezkari guztiekin batera, EUSKO IRRATIAREN egiturazko plantilari buruzko eztabaida hasi eta zehaztea behar berrezkotzat jo du. 2016rarte itxaron gabe, eztabaida hori aurreratzea ere eskatu du, Administrazio Kontseiluaren oniritziak babestuta.\n6 bilera luze eta gogorrek eman dutena hitz gutxitan jasotzea zaila da; norbaitek zalantzarik balu, informazio gehiago nahi balu zuzendu guregana eta gusto osoz emango dizkiogu argibideak.\nEUSKO IRRATIKO LAB 2015-04-23


"Europa zaharraren hegoaldeko muga, hilobi erraldoia da" - Elkartzen - Uriola.eus\n"Europa zaharraren hegoaldeko muga, hilobi erraldoia da"\nElkartzen 2017-03-21 09:10 Iritzia\nKapitalismoak esplotatu eta prekarizatu egiten du ondorioz, jendartearen dualizazioa eraginez. Kapitalismoaren ideologia xenofoboa da!\nGaur egun, oraindik ere, harriduraz honako justifikazioekin topo egiten dugu: "gerra humanitarioak", "mendebaldeko demokrazia", "atzeratuta" bizi diren herrialdetara esportatzeko "esku hartzeak", "terrorismoaren aurkako gerrak", "zibilizazioen arteko talka"… Guztiak, kapitalismo inperialistak erabiltzen dituen leungarriak dira, munduko herri guztiak kontrolpean edukitzeko; modu honetan, herrion ustiaketa eta bizitzako gero eta arlo gehiagoren salerosketa areagotuz. Are gehiago, kontua ez da era honetako justifikazioekin bukatzen, egunez egun, logika kapitalistak sortutako gerra inperialisten ondorioz ematen ari diren migrazio masiboak eta ondoriozko dramak ikusten ari gara. Demokraziaren "gotorleku" izateaz harro adierazten den Europa honetan ikus ditzakegu gainera.\nGaur martxoak 21, Arrazakeriaren eta Xenofobiaren Aurkako Nazioarteko Eguna den honetan, SOS arrazakeriak esan bezala, "Europa zaharraren hegoaldeko muga, hilobi erraldoia da".\nEraila izan baino bost egun lehenago Malcolm Xek argi eta garbi adierazi zuen: "Beraiek errudun diren horietaz akusatzen gaituzte. Kriminalak beti egiten duena da. Bonbardeatzen zaituzte eta ondoren zure burua bonbardeatu izanaz akusatzen dizute. Arrazistek beti egin dutena da. Beraien ohiturak egintza kriminalen ohiturak dira eta prentsaren bitartez biktima bezala agertzen dira…. biktima kriminal bezala aurkeztu eta kriminala biktima bezala. Horrela egiten dute".\n2008-2016 bitartean, krisi ekonomiko bete betean, pobrezia mailak haundituz joan badira ere, araudi bateria oso bati esker, herritarroi orokorrean, konkistatutako eskubide sozialak murriztuz eta eskuratzeko baldintzak gogortuz joan zaizkigu. Bereziki gogorra izanik pertsona migratuen kasuan. Adibideak, osasun zerbitzuen sarbiderako ezezkoetan, identifikazio arrazistetan, lan munduan jasaten duten bereizketan, errolda urteen luzapenean, prestazioak jaso ditzaketenen kopurua etxe bakoitzeko 2 bizikidetza unitateetara jaiztean, zerbitzu sozialen "Goi Ikuskaritzaren" sorrerarekin, edota prestazioak jasotzen dituztenak erruduntzat jartzearen marketinari eskerrak, sistemaren jasangarritasun ezaren mezua zabaltzen dutenean jasotzaile iruzurgile kopuru haundiarekin ondorioztatuz.\nAzkeneko urteetan DBE jasotzeko baldintzak etengabe gogortu ez ezik azkeneko hiru urtetan honen diru kopurua lege kolpez (aurrekontuen bidez) %21a jaitsi duten bitartean (urtero %7a 2014, 2015 eta 2016 urteetan) horrelako adierazpenak egitea gutxienez zitala bada. 2008an DBE-jasotzaile kopurua 29.585ekoa bazen, 2016ko abenduan kopuru hori 63.797ra igo da. Pertsona guzti hauen artean 46.150ek NANa espainola dute. Honek migratuei egoeraren erantzule izatea egozten dieten diskurtso xenofobo eta arrazistak gezurtatzen ditu.\nNeurri hauek, beste neurri batzuekin batera, instituzio eta kargu publiko (alkate batzuk barne) ezberdinen jarrera arrazista eta xenofoboak albo batera utziz, pertsona migratuok, sistema kapitalistarenak propio diren prekarizazio prozesua eta esplotazioa krudelkeria haundiagoz jasatera garamatza. Gu, emakume migranteok, egun horren kriminalizatuak gaudenak, sistema honek gehien esplotatzen gaituenak gara; zaintzen esklabutza eta esklabutza sexualerako erabiliak garelarik.\n"Eta hori da gure arazoak nazioartera zabaldu beharraren adibide bat. Orain nazio afrikarrak manifestatzen ari dira eta Misissipin ematen den arrazakeria Kongon ematen den arrazakeriarekin lotzen ari dira, baita Hego Viet Namen ematen denarekin. Dena da arrazakeria. Dena mendebaldeko potentziek azkenengo mendeetan Afrika, Asia eta Latindar Amerikako herrialdeak degradatzen eta ustiatzen eta zapaltzen jarraitzeko erabili duten biziozko sistema arrazista.\nEta herrialde ezberdin horietako herri ezberdin horiek arazoa bat eta bakarra dela ikusten hasten badira eta hogeita bi milloi beltz ipar amerikarrok Hego Viet Namen eta Kongon eta Latindar Amerikan zapalduak izaten ari diren herrien arazo bera dugula ikusten badugu, orduan munduko zapalduak gehiengo bat eta ez gutxienengo bat izanik, orduan gure arazoari erregutu behar duen gutxienengo batek bezala beharrean exijitzeko aukera duen gehiengo batek bezala aurre egingo diogu".\n(Malcolm X-k New Yorken, 1965eko urtarrilaren 28an)\nHitz hauek esan eta 52 urte igaro direnean, gure herrian, miseriazko dirulaguntzak jasotzen dituzten pertsonak bilatzera bultzatzen gaituzte, liskarretan sar gaitezen, beraien azal kolorea edo jatorriarengatik. Esnatzeko ordua da, kontzientzia hartu eta sistemari aurre egiteko ordua. Gure herrian arrazakeria eta xenofobia ganditzeko borroka ideologikoan zein praktikan aurrera egitea, munduko beste herriei laguntzeko erarik hoberena da. Herritarron gehiengoaren aurkako eskutuko gerra honen aurrean, arrazakeria eta xenofobiaren aurka mobilizatzera dei egiten zaituztegu, eraldaketa sozialaren bidean pausuak ematera gonbidatuz.\nEuskal Herrian pertsona bat bera ere eskubiderik gabe! Borrokatu eskubide sozialen alde! Prekarietateari aurre egin! Jendartea eraldatu!


Gure lana - Red Navarra de Lucha contra la Pobreza y la Exclusión Social\nEra guztietako pobrezia eta gizarte-bazterketa desagerraraztea da gure lanaren ardatza.\nGizarteratzearen alorrean jarduerak eta jarduketak garatzea\nNafarroan gizarte ekintzaren sektore ezberdinetan lan egiten duten gizarte entitateen arteko elkarlanerako bideak ezartzea.\nEntitate ezberdinen arteko informazio trukeak, eztabaidak eta ikerketa sozialak sustatzea Nafarroako errealitate sozialera era global batean hurbiltzeko.\nAlor munizipal, autonomiko, estatal eta europarreko politikei dagokienez Sarea osatzen duten entitate guztiak informatuta izatea.\nGure erkidegoan pobrezia eta gizarte bazterkeria egoerak indartu eta eusten dituzten gabezia estrukturalak, legislatiboak eta antolakuntzakoak aztertzea.\nPobrezia eta/edo gizarte bazterkeria egoeran dauden pertsona eta taldeen aldeko presioa, salaketa eta aldarrikapena egiten dela ziurtatzea.\nEzkutatu diren pobrezia, desberdintasun eta desparekotasun egoerak ikusgarri egitea.\nGizarte entitateek eta zaurgarritasun sozialeko egoera dauden pertsonek gizarteratzea bultzatzen duten jarduketetan parte har dezaten sustatzea.\nElkarren artean heziketa jarduerak eta eztabaida foroak antolatzea errealitate soziala aztertzeko eta gizarte bazterkeriako foko berriak ager daitezen saihestea, bai eta dagoeneko existitzen diren egoerak hobetzeko moduak proposatzea.\nUdalen, Foru Erkidegoaren, Estatuaren eta Europar Batasunaren aurrean presio-tresna gisa jokatzea, pobreziari eta gizarte bazterkeriari aurre egiteko balioko duten politikak har daitezen lortzeko; asmoa haiek sorrarazten dituzten egiturak aldatzea da.\nAdministrazio Publiko ezberdinen artean solaskide gisa parte hartzea gizarte jarduketarekin zerikusia duten gaietan, bertaratzea egokia dela irizten den foroetan parte hartuz.\nLan ildo hauei dagokienez egokiak diren ekimen autonomiko, estatal eta europarrekin kolaboratzea.\nIritzi publikoa informatzea eta sentsibilizatzea pobreziari eta gizarte bazterkeriari dagozkien esparruei buruz.\nLehenago azaldu diren xedeak betetzeko beharrezkoak diren jarduketak gauzatzea.\nParte hartzea da pertsona esku-hartzearen erdigunean subjektu aktibo gisa kokatzea, bere egoera, prozesu, behar eta abarrekin bat datorren kontzientzia kritikoa garatzeko beharrezko tresnak bere eskura jarriz.\nIkusi nola lantzen dugun Sarean.


Musika | Slump doktorearen zaintiratua\nHasiera » Musika\nPreso eta iheslarien aldeko Futbol 7 txapelketa Hendaian, maiatzaren 30ean\nPosted in Futbola, Musika\nFutbol 7 txapelketa soilik ez, maiatzaren 30ean euskal preso eta iheslarien aldeko ekimen gehiago izango da Hendaian, herri bazkaria eta kontzertuak tartean. Futbol partiduak Ondarraitz estadioan jokatuko dira. Izena emateko epea zabalik dago jada. Hiru gune izango dira: Elkartasun gunea (erakusketa, material salmenta…), Haurren gunea (tailerrak, jolasak…) eta Karpa gunea. Hirugarren gune horrek jasoko du bazkaria, baita kontzertuak ere: Tximeleta, Oliba Gorriak eta...\nPosted in Musika, Txirrindularitza\nBortitza. Bizikleta eta hardcore punk basatiena uztarturik. Bizikletaren defentsan… mendekua! Txileko Intenta detenerme taldearen Venganza en la luz roja entzun eta odola bor-bor, pedalei eragin eta autoak harrapatzera irteteko gertu! Bitxia iruditu zait bideoa –baita abeslariaren maillota ere…–. Horregatik ekarri dut hona, asteburuari gogotsu ekiteko. Interesgarria iruditu zait ere bideoklipa sareratu duen bloga: Bicicleta rebelde. “Bizikleta bizi eredu, lan tresna,...\nBenito Lertxundi, Lekittarraren “fitxaketa” berria\nPosted in Arrauna, Musika\nBenito Lertxundi kantari oriotarrak kontzertua eskainiko du larunbatean Lekeitioko Santi Brouard pilotalekuan (22:00etan), Isuntza Arraun Taldea laguntzeko ekitaldiaren baitan. “Arraun taldeak, amateurrak diren beste kirol elkarte asko bezala, urteak daramatzagu dirua lortzeko bide berriak bilatzen”, azaldu du klubeko lehendakari Santi Zumaranek. “Diru-laguntzetatik bizi izan ginen garai haiek pasa dira, eta orain, babesleei eta zapatuko ekitaldien modukoei esker lortzen...\nFernando Alonso pilotu espainiarra txalapartari gisa ageri da bideo honetan, bera babesten duen marka batek antolatutako ekitaldi batean. “Alonso antzinako musika-tresna etniko bat jotzen ausartu da“, titulatu du Marca egunkariak. Felipe Ugarte eta Beñat Iturrioz dira bi txalapartari...\nEuskaltel-Euskadi “maldan gora” [mp3]\nEtxe kantariak Euskaltel-Euskadiri kantu bat egin dio, txirrindulari taldearen eskariz, haren bidez girotzeko 2010eko Frantziako Tourreko mendiko etapak. Ziurrenik aurten ere Pirinioetara joango naiz lagunekin. Ohi bezala, kamiseta laranjarik ez dugu jantziko, ezta Etxek egindako abestia ozen kantatu ere. Euskaltel-Euskadiko txirrindulariak sutsuki animatuko ditugu, eztarria urratu arte, baina “marea laranjak” ez gaitu xurgatuko. Identitate kontuak. Dena den, eta ereserki apur...\nAna Belen eta Evaristo elkarri zirika\nARGIA.com-eko kideok egin behar ditugun lanen artean, badira batzuk oso mekanikoak. Kodeak aldatu, formularioak bete… Musika bidaide atsegina izan ohi da horrelakoetan, saguaren erritmoa arintzen duelako. MP3rik ezean, Internet aliatu ona izan daiteke. YouTube-ra sartu, gustuko musika estiloaren edo taldearen Playlist-a aukeratu, kaskoak jarri eta listo, lanean ari zaren bitartean kanta mordoa entzuteko aukera izango duzu. Halaxe egin dut gaur. Nostalgiak harrapatuta, La Polla Records...


Euskadiko Irakurketa Publikoko zerbitzu digitalak martxan - bizkaie.biz\nEuskadiko Irakurketa Publikoko zerbitzu digitalak martxan\nBizkaie! 2020-03-16 11:21 Kulturea\neLiburutegian: maileguak bikoiztu egin dira.\nEusko Jaurlaritzako Kultura eta Hizkuntza Politika Sailak liburutegi-zerbitzua@euskadi.eus helbide elektronikoa herritar guztien eskura jarri dau, eLiburutegira hurreratu daitezen. Batetik, eLiburutegian sartzeko pasaberbarik ez daben Euskadiko Irakurketa Publikoko Sareko bazkideek helbide horren bidez eskatu ahal izango dabe; bestetik, Euskadiko Irakurketa Publikoko Sareko bazkide ez diranek aukerea izango dabe helbide horren bidez bazkide egiteko eta, ondorioz, eLiburutegian sartzeko. Azken egunetan, eLiburutegiko maileguak bikoiztu egin dira.\nCOVID 19ren burukominak sortutako egoerea kontuan hartuta, Euskadiko liburutegi publikoek aurrez aurreko zerbitzuak eten dituenez, Eusko Jaurlaritzako Kultura eta Hizkuntza Politika Sailak gogorarazo dau Euskadiko Irakurketa Publikoko Sareak zerbitzu digitalak eskaintzen dituala, liburu digitalak mailegatuz edo Internet bidez filmak eta dokumentalak ikusteko aukerea eskainiz, eLiburutegiaren bidez.\neliburutegia.euskadi.eus helbidean sartuta, Euskadiko Irakurketa Publikoko sareko liburutegietako bazkideek 20.000 liburu digital eta 15.000 film baino gehiagoko katalogo bat izango dabe eskura. Liburuak ordenagailu, tablet zein eBook bidez irakur daitekez.\nLiburutegi digital honetan sartzeko, Euskadiko Irakurketa Publikoko Sareko bazkide izatea besterik ez da behar eta nahikoa da liburutegiko gainerako zerbitzuetara sartzeko erabilten diran ohiko datuak sartzea (bazkide-zenbakia eta pasaberbea, hau da, erabiltzaileek bazkide egitean jasoten dituen datuak). Halan da be, persona askok pasaberbeaa ez dabela jakinda, Kultura eta Hizkuntza Politika Sailak liburutegi-zerbitzua@euskadi.eus helbide elektronikoa aktibau dau aldi baterako, herritar guztiei eLiburutegian sartzea errazteko. Holan, eLiburutegira sartzeko gakoa ez daben Euskadiko Irakurketa Publikoko Sareko erabiltzaileek helbide horretan eskatu ahal izango dabe. Era berean, Irakurketa Sare Publikoko bazkide ez diranek bazkide egiteko aukerea izango dabe, liburutegiko txartela eta eLiburutegian sartzeko pasaberbea eskuratuz.\nHelbide elektroniko horrek aldi baterako eskainiko dau aukera hori, egoerea normalizau arte. Hortik aurrera, eLiburutegian sartzeko pasaberbea lortu nahi dauenak edo Euskadiko Irakurketa Publikoko Sareko liburutegiren bateko bazkide egin nahi dauenak liburutegietan bertan egin beharko dau, orain arte legez.\nEusko Jaurlaritzako Liburutegi Zerbitzuak 2004an sortu eban Euskadiko Irakurketa Publikoko Sarea, Euskadiko liburutegi publiko guztiak batu eta zerbitzuak hobetzeko sinergiak sortzeko asmoz. Sarearen oinarria udal-titulartasuneko liburutegiak dira, baina udalarenak ez diran beste liburutegi batzuek be osotzen dabe (Eusko Jaurlaritzea, Euskadiko Artxibo Historikoa, HABE, Lazkaoko Beneditarren Artxiboa, Zarauzko Photomuseuma, Arabako Foru Aldundiaren menpeko liburutegiak...). Sareak 1.036.217 erabiltzaile ditu, eta funtsen artean (6.000.000 baino gehiago) 1.200.000 titulu inguru dagoz. 2019an, 2.744.200 mailegu baino gehiago egin ziran Euskadiko Irakurketa Publikoko Sareako liburutegien bidez, eta 120.000 liburutegi-arteko mailegu-bialketa baino gehiago egin ziran (Irakurketa Sareari esker, liburutegi batek ez badau erabiltzaileek eskatutako tituluren bat, Sareko beste liburutegi bati eskatzen deutso).\nBestalde, eLiburutegia Estdtuko liburutegi digitalik handiena da eta formatu ezbardinetan 20.000 liburu digital inguru eskaintzen ditu. 2014ko zemendian jarri zan martxan, eta urtez urte hazten jarraitzen dau. 2019an, 68.981 mailegu egin ziran eta momentu honetan 43.000 erabiltzaile ditu.\nHerritar bakotxak hilean lau liburu irakurteko eta astero film bi ikusteko aukerea dau eLiburutegian. Honako helbide honetan azaltzen da zelan deskargau eduki digitalak gailu elektronikoetan.


“Guardia zibilek euren amentzat argazkia eskatzen didate”\nSaltsa guztietako perrexila dela diote askok. Oker daude. Berak jartzen baititu biak, saltsa eta perrexila.\nSukaldaria ez, zu enpresarioa zara!\nEnpresarioa izatea soldatak ordaintzea baldin bada, bai. Nik azkeneko soldata hogei urterekin kobratu nuen.\nAma, ama, Arguiñano bezalakoa izan nahi dut... Aberatsa!\nUne gogorrak ere pasata nago. Zorrak, lan gutxi, seme-alaba pila hazteko, eta gauetan profesionalek baino gehiago alternatzen. Eskerrak orain hobeto nabilen!\nPertsonaia publiko-mediatikoa izatea hobeto ibiltzea da?\nGuardia zibilek euren amentzat argazkia eskatzen didate, paseoan noala patruila bat nire ondotik pasatzen bada sirena jartzen dit… Zer egin behar dut? Agurtu eta aurrera!\nZu omen zara Zarauzko monumenturik bisitatuena.\nJatetxera goizean goizetik autobuskadak etortzen dira ni ukitu nahian, eta denek telebistan ikusi nautela esaten didate. Hola ez dago bizitzerik, ezin dut jasan, ez naiz marrazki biziduna.\nHain duzu eragin nabarmena ekonomian...\nGaur untxia prestatzen badut, bihar goizeko 10etarako Espainia osoan ez da untxi bat salgai geratuko. Ez da broma, baserritarrak deika izaten ditut.\nTelebista ere etxalde handi bat ez ote den...\nTelebistan jendea aspertu edo entretenitzen duzu, ez dago besterik. Programa oxigenoa da niretzat. Horregatik naiz edozerekin bromista, errezetekin izan ezik.\nEz dakit ba, Asegarce sortzeko ere broma gutxi!\nGarai hartan, ETBk uste zuen pilotariek belarra jaten zutela. Orduko pilota mundua zirkua izango zen, baina zirkuan trapezistei ere ordaindu behar izaten zaie, ezta?\nHorregatik dago ETB Asperen sorreraren atzean.\nKazetari guztiak kontrolatzea gutxi ez, eta diru publikoarekin egin nahi izan ziguten aurre. Hori gangsterismoa da! Gainera hori egin zutenak partiduan saritu egin zituzten.\nBaina zer da ETB La Sexta-ko akziodun batentzat?\nEz nuen inoiz pentsatuko baina aukera sortu eta sartu egin nintzen. Nik sukaldaria izan nahi nuen jatetxe bat edukitzeko, eta begira, orain denetik daukat. Hori bai, ni ez naiz Zapateroren laguna!\nFrogatu egidazu hori...\nBegira nire sukaldaritza eskola. Askok hemen hizketa egin eta pisuak Espainian erosten dituzte. Nik Espainian dirua irabazi eta hemen sekulako eskola muntatu dut.\nMarka da gero! Eskola gorrotatzen zuena eskola muntatzen!\n15-16 urterekin gazte asko ikusten nituen galduta, eta ofizio bat eskainiz bizimodua ateratzeko aukera eman nahi nien. Oker nengoen, ordea. Kolgatuek kolgatuta segitzen dute, eta eskolara sukaldari izan nahi dutenak datoz.


ELA, STEILAS, CCOO, LAB eta UGTk itunpekoen gatazkan inplikatzea eskatu diote Hezkuntza Sailari — ELA Sindikatua\nELA, STEILAS, CCOO, LAB eta UGTk itunpekoen gatazkan inplikatzea eskatu diote Hezkuntza Sailari ELA, STEILAS, CCOO, LAB eta UGTk agerraldia egin dute Legebiltzarrean; bertan, talde desberdinei gatazkaren egoeraren berri eman diete, eta patronalak adostasunetara iristeko erakusten ari diren borondate eza zein hezkuntza sailaren inplikazio gabezia salatu dute. https://www.ela.eus/eu/gizalan/irakaskuntza/albisteak/ela-steilas-ccoo-lab-eta-ugtk-gatazka-bideratzeko-tajuzko-proposamenak-egiteko-eskatu-diete-patronalei-eta-benetan-busti-dadila-hezkuntza-sailari https://www.ela.eus/eu/gizalan/irakaskuntza/albisteak/ela-steilas-ccoo-lab-eta-ugtk-gatazka-bideratzeko-tajuzko-proposamenak-egiteko-eskatu-diete-patronalei-eta-benetan-busti-dadila-hezkuntza-sailari/@@download/image/ITUNPEKO.jpeg\nAgerraldian gogoratu dute azken bi ikasturtetan ikastetxe hauetako langileek 27 greba egun gauzatu behar izan dituztela, 10 urte daramatelako lan-hitzarmenik gabe, soldata izoztuta, lan karga gero eta handiagoarekin, baldintza gero eta eskasagoak pairatuz eta beraien lanpostua galtzeko arriskuan.\nGogora ekarri dute 2017ko azaroan sindikatuak negoziazio mahaitik altxatu aurretik ere inolako aurrerapenik ekarri ez zuten 30 negoziazio mahaitik gora izan zirela, eta mahaitik altxatu ondoren ere, sindikatuek planteatutako mobilizazio eta grebek aukera eman dietela patronalei langileen eskaerei erantzungo dieten proposamen eta planteamenduak egiteko eta Hezkuntza Sailari gatazkaren irtenbidean bustitzeko.\nHaatik, patronalak gatazka bideratzeko proposamen eta planteamenduak egin beharrean, langileen eskaerei erantzun seriorik eman gabe mobilizazioa desaktibatzera eta negoziaketa itxura soila ematera bideratzen ari dira bere ekintza guztiak. Horrela soilik uler daiteke ondoren atzera bota dituen proposamenak egin izana, negoziazio kolektiborako eskubidea mugatzera bideratuak dauden planteamenduetan tematuta jarraitzea, edota maiatzeko greben bezperetan gertatu berri den moduan, adostasunetara iristeko aukerak zapuztera bideratzea bere ekintzak.\nHezkuntza Sailak gatazkaren irtenbidean inplikatu gabe jarraitzen duela ere salatu dute, modu horretan Legebiltzarrak otsailean emandako agindua ez betez. Hau agerian geratu berri da beste behin ere sindikatuek maiatzak 30erako deitutako bileraren aurrean izan duen jarrerarekin. Bilerara ez etortzeko erabakia hartzeaz gain, sindikatuak bilera batera deitu zituen, aurreko egunerako. Bilera horretan, ordea, gai bakar bati buruz hitzegin nahi izan zuen, birkokapenari buruz; haatik, gai honetan bertan ere ez zuen ordea aurrez egindako planteamenduarekiko inolako aldaketarik aurkeztu (eta honek ez du birkokapena bermatzen, eta ez du zerikusirik orain 4 urte baino gehiago sindikatuok helarazi genion birkokapen proposamenarekin ere ). Agerikoa da sindikatuek egindako bilera deialdiak suposatu zion interpelazioaren aurrean, bilera horretara etorri ere ez egiteko eta gatazka honetan busti gabe jarraitzeko aitzakia sortze izan zela helburu bakarra.


Saioa Gamio: “Gazteriak borrokatu behar du bere ahotsak oihartzun handia izan dezan” – TutoBerri\nSaioa Gamio: “Gazteriak borrokatu behar du bere ahotsak oihartzun handia izan dezan”\nAuthor El Tuto Date 7 agosto, 2014\nLehenengo galdera birformulatu egin dut, Ekialdeko Gazteria 2004. Urtean sortu zelako. Taldea desegiten joan zen eta berriz ere denak elkartzea eta talde berria sortzea erabaki egin genuen. Horretarako urrian 3 eguneko topaketak burutu genituen Agoitzen, zer nolako taldea osatu eta nola funtzionatu nahi genuen zehazteko.\n1) Orain dela gutxi Ekialdeko Gazteria berriz elkartu zineten. Nortzuk osatzen duzue?\nEkialdeko Gazteriak, izenak ongi dioen bezala, Nafarroako Ekialdeko gazteak biltzen ditu, eta egun, Aezkoa, Agoitz, Auzperri, Erronkari, Nabaskoitz, Zaraitzu eta Zangozako gazteak biltzen ditu. Ekialdea Zangozako merindadea hartzen du bere baitan, eta nahiz eta orain gazte asanblada hauek biltzen garen, zonaldeko besteei ateak irekiak dituztela argi utzi nahi diegu.\n2) Zeintzuk dira taldearen helburuak?\nGure helburu nagusia Nafarroako ekialdean gazte mugimenduaren plataforma bateratu eta sendoa sortzea da. Honen bitartez inguruko Gazte Asanbladen arteko harremana estutu nahi dugu, eta era berean, hauen arteko elkarlana bultzatu. Horretaz gain, Ekialdean ematen diren arazoen aurrean erantzun bateratua ematea da ere gure helburua, guztien artean indar handiagoa lortzearren.\n3) Zergatik elkartu zarete? Zein da bat egitearen xedea?\nTaldearen bitartez Gazte Asanbladen arteko harremana finkatzea lortu nahi dugu, zonaldea oso zabala delako eta horren ondorioz, asanblada askoren arteko elkarlana ez zegoelako. Talde honen laguntzaz asanbladen arteko informazio elkartukaketa sustatu nahi dugu, modu honetan gure artean laguntza eskainiz.\n4) Nola egiten duzue lan?\nPrintzipioz hilabetean behin elkartu egiten gara, kurtsoan zehar Agoitzen (gehienak ikasleak izanda Iruñean daudelako) eta udan gainontzeko herri ezberdinetan. Asanblada bakoitzeko bi ordezkari joaten gara bileretara. Argi dugu erabaki guztiak asanbladek hartu behar dituztela, beraz, erabakien atzetik hauek daude, ordezkariak bozeramaile soilak izanik.\n5) Zer nolako dinamikak ematen dituzue aurrera?\nOrain arte ez dugu gehiegirik egin, izan ere talde bezala egonkortu nahi garelako ezer antolatu baino lehen. Topaketetan hartu genituen erabakiak txosten batean idatzi nahi izan ditugu, nahi duen guztiak hau irakurri ahal izateko. Horretaz gain blog bat (ekialdekogazteria.wordpress.com) jarri dugu martxan, Gazte Asanblada guztiek haien berriak publikatu ditzaten eta modu honetan, nahi duen orok hauetan parte hartu dezan. Urtean behin asanblada guztien partaideen topaketak burutuko ditugu, gazteen harreman eta interesa galdu ez dadin, eta aurrerago, kanpora begira beste ekintzak antolatzeko asmoa badugu, baina hasteko, esan dugun moduan, talde bezala egonkortasuna lortu nahi dugu.\n6) Nola ikusten duzue Ekialdea gaur egun?\nEkialdea oso eremu zabala da, eta beraz, zaila da deskribapen orokor bat ematea. Gure zonaldea Nafarroako handienetarikoa da, baina aldi berean, biztanle gutxienetarikoa ere. Horren ondorioz errealitate oso ezberdinak daude zonalde bakar batean. Gazte ugari egon arren, herri eta bailara batzuetan ez dago gazte mugimendurik, eta horren ondorioz, askok Iruñerrira jotzen dute haien bizitza egiteko.\nHala ere Ekialdeko beste eremu batzuetan beste arazo bat badago, eta hau gazteriaren inplikazio falta da. Gazteria geldirik dago eta ez du mugimendu sozialetan parte hartzen, haien arazo eta problematikak manifestatu gabe utziz.\n7) Zeintzuk dira gure eskualdearen alde onak? Eta gabeziak?\nGure zonaldeko abantailetako bat dagoen aniztasuna dela esan dezakegu. Landa eremu txikiak baditugu, eta baita herri handiagoak. Naturgune paregabeak ditugu, bakoitza bere berezitasunarekin, eta baita ondare historiko izugarria ere. Zerbitzu gehienak aurki ditzakegu bertan, gure zonaldean bizitzea posible egiten dizkigutenak.\nGabeziei dagokienez, Iruñera joatera eramaten gaituztenak dira. Adibidez, eskualdean bigarren hezkuntza osoko institutu euskalduna falta da, eta horren ondorioz, gazte guztiek Iruñera jo behar dute haien ikasketekin jarraitzera. Honek eragin handia du atzerago aipatu ditugun kontuekin, badirelako hiriburuan bere bizitza egiten gelditzen diren asko.\n8) Zeri eman nahi diozue lehentasuna?\nEkialdeko Gazteriak herri eta bailaren arteko informazio trukaketa eta elkarlanari ematen diogu garrantzi gehiena, honen bitartez etorkizunerako harreman sarea josten joango garelako. Bien bitartean, herri bakoitzeko problematikak ere kontuan hartzen ditugu, bata besteari laguntza eskaini ahal izateko behar izatekotan.\n9) Zer nolako garrantzia du gazteen ahotsak?\nGazteen ahotsak garrantzi ezinbestekoa duela uste dugu. Gazteriak bere nahiak defendatu egin nahi ditu, desberdintasunak salatuz, eta horretarako borrokatu egin behar du, bere ahotsak oihartzun handia izan dezan.\n10) Nola pasa beharko litzateke hitzetatik ekintzetara?\nHitzak ez dira bertan gelditu behar, eta diozuen bezala ekintza izatera pasa behar dute. Horretarako antolakuntza behar da, serio jartzea eta benetan zerbait nahi izatekotan, hau lortzeko baliabide guztiak bilatu behar dira eta lanari gogor ekin. Esaten den bezala, lanaren bitartez lortzen dira gauzak eta ez ordea magiaren bitartez.\n11) Nolako Ekialdea ikusten duzue biharko egunean?\nZaila da gure eskualdea urte batzuk barru nolakoa izango den esatea. Guk oraingo egoerari buelta eman ahal izatea espero dugu, Ekialde bateratu eta langile bat izanez, zeina bere baliabideen bitartez kudeatzen dena.\n12) Agoitzek ere Gazte Asanblada du. Nortzuk osatzen duzue?\nAgoizko Gazte Asanblada herriko gazteen koadrilek osatzen dugu. Gure nahia gazte koadrila guztietako ordezkariak egotea da, baina gaur egun 5 edo 6 koadrilek osatzen dugu, nahiz eta ekintza guztien atzetik gazteria gehienaren babesa dugun. Gure nahia bileretara eta ekintzen antolaketetara pertsona ezberdin gehiago agertzea da, gazte talde ezberdinen nahiak entzuteko eta guztien eskaerak kontuan hartu ahal izateko.\n13) Zeintzuk dira helburuak?\nGure helburu nagusia agoizko gazteria osotasun baten moduan lan egin ahal izatea da, hau da, koadrila ezberdinetako gazteak bildu ahal izatea eta guztien artean elkarlanean edozer egiten ibiltzea.\n14) Zer nolako lana egiten duzue?\nPrintzipioz urtero zenbait jaietan gazteria biltzeko ekintzak antolatzen ibiltzen gara, eta beraz, aisialdia lantzen egoten gara batez ere, baina hala ere, urtero zerbait ezberdina egiten saiatzen gara. Aurten gozamenez programa lantzen ibili gara adibidez.\n15) Nola ikusten duzue herria egun?\nAgoizko herria oso herri aktibo bezala ikusten dugu, mugimendu sozial ugari eta bizitasun kultural handia du eta. Hauetan biztanleen lana eta inplikazioa ikus dezakegu, eta hau oso gauza positibotzat jotzen dugu.\nGazteriari dagokionez, ordea, gero eta geldiagoa dela uste dugu. Gazte Asanbladatik gazteria bajeretan sartuta ikusten dugu, eta beraz, honen parte hartzea gero eta eskasagoa dela nabaritu egiten dugu.\n16) Nolako Agoitz irudikatzen duzue etorkizunean?\nGure iritziz etorkizunean gure herria den bezain aktiboa izaten jarraituko du, hurrengo belaunaldiek oraingo eragileei lekukoa hartu egingo dizkietelako. Ez dugu “pueblo dormitorio” horietako bat bihurtzen utziko, eta horretarako agoizko komertzioa eta aisialdia, beste batzuen artean, landu eta babestu egin beharko dugu.\nElkarrizketa abuztuko El Tuto aldizkarian argitaratu da\nEsan zein ez den agoizko ezizena.


Gabonetarako apaingarri eta agenda herriko eragileekin batera - Noticias - Ibarra\nGabonetarako apaingarri eta agenda herriko eragileekin batera\nUzturpe Ikastola, Garagune, Gazte Zulo eta Merkatarien elkartearekin elkarlanean burutu ditugu apaingarri eta egitaraua\nIbarrako Udalak urte batzuk daramatza energia kontsumoa aurrezteko eta kutsadura luminikoa murrizteko ahaleginean, eta gaur aurkeztu ditugun ekintzak oso garrantzitsuak dira guretzat.\nAurten, 7. urtez jarraian, material birziklagarriz egindako apaingarriak jarriko ditugu kaleetan; Uzturpe Ikastolaren eta Goienetxe Fundazioaren laguntza izan dugu apaingarri iraunkor horiek egiteko. Horregatik, eskerrak eman nahi dizkiegu ikastolako ikasle/irakasle guztiei eta Garaguneko kideei, apaingarri iraunkorrekin egindako lanarengatik, beraien laguntzarik gabe horrelako ekimenak ezingo genituzkeelako aurrera eraman.\nMaterial birziklagarriz egindako apaingarriez gain, kale nagusietan argiak piztuko dira abenduaren 20an, 18:00etatik 21:30etara, eta urtarrilaren 8an itzaliko dira.\nMerkatariei eta Gazte Zulo taldeari ere gure eskerrik beroena eguberrietako kanpainarekin bat egiteagatik eta beraien aldetik egitarau berezia antolatzeagatik.\nGazte Zuloko gazteek, gabon hauetarako ekintza politak antolatu dituzte, gazteen iniziatibaz sortuak. Abenduaren 20 eta 22an, Gurutze Gorriarekin batera elkarlanean, jostailu berri, ez sexista eta ez belikoen bilketa egingo da, inor opari gabe geratu ez dadin. Abenduaren 30an, Gazte Zulo olinpiadak antolatu dituzte, 10:00etan San Bartolome plazan hasiko dira eta animatzen den herritar guztiei zabalduta egongo da ekimena. Urtea hastearekin, urtarrilaren 3an, irteera egingo dute Txuri Urdinera. Ekintza hau, DBHko nerabeei zuzenduta dago, eta aurrez izena eman beharko dute Gazte Zulon bertan. Azkenik, urtarrilaren 5ean, sukaldaritza tailerra eta Gazte Zulo bazkaria antolatu dituzte. DHBko nerabeei zuzenduta dago hau ere eta izena eman beharko dute parte hartu nahi dutenek.\nMerkatarien elkarteak, euren ekintza desberdinei buruz, “kaleak girotzeko eta Ibarrako bizilagunek bertan eguberrietako erosketak egitera geratzeko” ahalegina egingo dutela adierazi dute.\nHala, abenduaren hasieratik sarean bueltaka dabilen spot bat egin dute, denda txikien jarraipena bultzatzea oinarri hartuta, herriko merkatarien elkarteak antolatu dituen ekintzen berri ematen duena.\nAbenduaren 1etik 22ra bitartean, zozketa kanpaina egingo dute: Ibarrako merkatarien elkarteko dendetan erosketak egiterakoan boletoa bete eta sariduna izan zaitezke. Denda bakoitzean 50€-ko produktuen saria egongo da eta horretaz gain, 100€ko 3 erosketa txeke zozketatuko dira.\nAbenduaren 23an iluntzean argi parkea: udaletxeko plazan 6 zuhaitz argituko dira era berezian, zuhaitz bakoitza bizikleta batekin piztuko da. Adin guztietako pertsonak gonbidatuak daude.\nAbenduaren 29an, arratsalde partean, Ibarrako kaleetatik elektrotxaranga antolatuko dute: 6 musikari mozorrotuta ibiliko dira kalez kale musika jotzen, giro bikaina izango da erosketak egiteko.\nAmaitzeko, berriz ere eskerrak eman nahi dizkiegu guztiei eta azpimarratu, Udalarentzat oso pozgarria dela herriko eragile desberdinekin elkarlanean aritzea.


Barakaldoko Munoa Jauregiko Cervantesen eserlekuak… eta Sevillako ahaideak – Bolintxi\nBarakaldoko Munoa Jauregiko Cervantesen eserlekuak… eta Sevillako ahaideak\n11 abendua, 2016 15 ekaina, 2017\nIdazlearen heriotzaren IV. Urteurrena ospatzen den 2016. hau bukatzear dagoela, bere omenez zera gogoratu nahi dugu:\nMunoa Jauregiko lorategian azulejuak dituzten eserleku multzoa dago eta azulejuetan idazlearen lan ezagunenaren irudiak daude, zeinen izenburua, gutxienez, guztiok ezagutzen dugun. Lan horrek Mantxako nonbait jaio zen kapare baten eta bere ezkutari leial eta gizenaren bizipenak eta zorigaitzak kontatzen dizkigu.\nTaldea osatzen duten lau eserlekuetatik bi\nHaizemaile itxuran jarritako lau eserlekuk osatzen dute taldea eta ez dago ondo zainduta. Eserlekuak ikusi daitezke, ez ordea haietara heldu; izan ere, hesi txiki batek babestu egiten ditu.\nEserleku baten xehetasuna\nPenintsula osoko kale, patio, taberna eta ostatuetan antzeko azulejuak ikus daitezke, baina Sevillako María Luisa Parkekoak Munoa Jauregikoen benetako ahaideak dira.\nSevillar guztiek ezagutzen dute “glorieta cervantina” izenekoa eta, itxura denez, aurreko mendearen hasieran jauregiaren jabeak izan ziren Rafael Echevarriak eta Amalia Echevarrietak ere eserlekuak ezagutu eta lortu egin zituzten.\nMaria Luisa parkeko Cervantesen eserlekua Irudiaren iturria: retabloceramico.net\nGlorieta hori lau eserlekuk osatzen dute eta Anibal González arkitektoak diseinatu zuen 1929ko Erakusketa Iberoamerikarrerako, Cervantes eta Espainiako Hizkuntzaren omenez. Azulejuak Manuel Ramos Rejanoren Trianako lantegikoak ziren eta azuleju laua eta soka sikuaren teknika mistoa erabiliz egin ziren. Eserleku multzoa zenbaitetan zaharberritu omen dute.\nMaria Luisa parkeko Cervantesen eserlekua, xehetasuna.\nIrudiaren iturria: retabloceramico.net\nEzkerraldean, Munoako azulejua, eskuinaldean, Maria Luisa parkekoa\nMunoa parkea Gurutzeta eta Lutxanaren artean dago. Santurtzitik erraz hel daiteke garraio publikoa erabiliz: metroa Gurutzetaraino hartu, “Llano” izeneko irteeratik atera eta kalean gaudela zuzen jarraitu behar dugu, errepidearen gaineko zubibidean zehar joan eta lursailaren inguruko hesia aurkituko dugu, zeinetan zenbait sarrera egokitu dituzten.\nLursaileko azalpen-taula zeinetan elementu garrantzitsuenak erakusten diren. Eserlekuak lorategiaren goiko aldean, erdian, daude.\nPosted in: BIZKAIA,INGURUAN | Tagged: BARAKALDO, CERVANTESEN ESERLEKUAK, GURE INGURUA, MUNOA JAUREGIA\nGURE IRUDIA: Casa Torre markes eta markesaren zilarrezko edalontzia


Zuazola Institutuak “Hauspoa” egitasmoan parte hartuko du — Berbia\nZuazola Institutuak “Hauspoa” egitasmoan parte hartuko du\nIkastetxeak aurkeztutako proiektuaren kalitatea kontutan hartuz onartu du Hezkuntza Sailak Oñatiko eskaera\nHAUSPOA barne antolamendua berriztatzeko proiektua Derrigorrezko Bigarren Hezkuntzan garatzen da. Egitasmoak, eskola-orduak ordutegi trinkoan biltzeko aukera ematen du eta arratsaldea libre uzten du ikasleek beste jarduera batzuk egin ditzaten, ikasi edota atseden hartu. Aldi berean, ikastetxeari bidea ematen dio zentroko hezkuntza eskaintza aberastuz, arratsaldeko lehen ordutan hainbat jarduera bideratzeko: Hala nola: kirol eta kultura arloko eskolaz kanpoko ekintzak, tailerrak edota errefortzuko eskolak.\nIrailetik aurrera Zuazola institutuan eskolak goizez emango dira, 8.00tatik 14.00tara. Bazkalostean, ikastetxeko liburutegia eta informatika gela irekita egongo dira eskolako lanak eta talde lanak egin ahal izateko eta aldi berean, beharra dutenei errefortzuko eskolak eskainiko zaizkie. Irakasleek nahiz guraso elkarteak antolatutako tailerrak ere egingo dira. Arratsaldeko 15.00-16.30 ordutegi horretan, ikasketekin lotutako ekintza osagarriak ere egingo dira, eskola agenda 21eko ekintzak edo ikastetxeak lantzen dituen beste programa osagarri batzuei dagozkienak.\nHezkuntza Sailak 2013an abiarazi zuen “Hauspoa” proiektu pilotua. Lehen esperientzia horretan Euskal Autonomia Erkidegoko 13 ikastetxek parte hartu dute. Maiatzean zehar, egitasmoa 25 ikastetxetara zabaltzeko deialdia kaleratu zen eta Oñatin, parte hartzea erabaki zen, ikastetxeko klaustroaren eta guraso elkartearen adostasunez. Proiektu propioa landu eta aurkeztu zen. Eta proiektua interesgarritzat jo du Hezkuntza Sailak, bere kalitatea azpimarratuz, 25 ikastetxe horietatik aparte Oñatiko eskaera onartzea erabaki baitu. Hauspoa egitasmoak, bi ikasturtetarako iraupena du hasiera batetan eta ondorioz, Zuazola institutuan, irailean jarriko da martxan eta 2017ko ekainera arte luzatuko da.\nIkastetxean oso pozik hartu zuten ostiralean Hezkuntza Sailetik iritsi zitzaien jakinarazpena. Are gehiago, jakinik, eskolan landu duten proiektuaren kalitatea izan dela hezkuntza arduradunak erabaki hori hartzera bultzatu dituena.


Jamie Foxx: Musikari bihotz — Gaztezulo\nJamie Foxx: Musikari bihotz\nJamie Foxx: Musikari bihotz https://www.gaztezulo.eus/albisteak/jamie-foxx-musikari-bihotz https://www.gaztezulo.eus/@@site-logo/logoa.png\nHaurra besterik ez zela, banatu egin ziren bere gurasoak. Handik gutxira, amak amonaren kargu utzi zuen Jamie txikia. Aiton-amonak musikazale porrokatuak ziren. Hortaz, soul eta funk musikaz zipriztindutako giroan hazi zen mutila. Marvin Gaye eta Lionel Ritchieren abestiak izan ziren bere haurtzaro zoriontsuaren soinu banda. Eta, noski, hitz egiten baino askoz lehenago ikasi zuen pianoa jotzen. Hala, urte luzez, musikari izatearekin egin zuen amets.\nIkasketak amaitu ostean, San Diegoko International University entzutetsura jo zuen musikari bihurtzeko asmoz. Neskak pentagramak baino maiteago zituen, baina. Gaztaroan izan zuen neska-lagun batek, hain justu, komediagile izatera bultzatu zuen Jamie Foxx. Hastapenak gogorrak izan ziren, zinez. Tabernazulo ilun eta errepide ondoko nightclub zabarretan bakarrizketa umoretsuak egin zituen luzaroan. Diru nahikorik irabazten ez zuenez gero, zapata saltzaile ere ibili zen.\nItxaropena galtzear zela, "In Living Color" telesaio ezagunean parte hartzeko aukera eman zion Keenan Ivory Wayans umoregileak. Bertan, Wayans anaiekin eta Jim Carreyrekin egin zuen lan. Saioak telebistaren ateak zabaldu zizkion parez pare, eta zinema egiten hasi zen apurka-apurka. Garai hartan, "Peep This" izeneko diskoa kaleratu zuen, baina ez zuen harrera onegirik jaso. 90eko hamarkadaren erdialdean, aldiz, arrakasta handia erdietsi zuen telebistan "The Jamie Foxx Show" umore saioarekin.\nZineman, ordea, hasieran "Booty Call" gisako komedia txolinak egiteko kontuan hartzen zuten soil-soilik. Antza, Eddie Murphy izarraren oinordeko bihurtu nahi izan zuten mutila. Tenore horretan, benetako zinemaren aldeko hautua egin zuen Jamie Foxxek. Hala, Oliver Stoneren "Any Given Sunday" filmean aritu eta gero, zinemagile finenen arreta bereganatu zuen. Iaz, komedian ez ezik, draman ere bikain moldatzen dela erakutsi zuen "Collateral" pelikulan. "Ray" filmak egin du ospetsu, ostera; aurten, aipatu filmean egindako lanari esker, aktore onenaren Oscar saria eta Urrezko Globoa irabazi baititu. Jamie Foxx atseginak ez du jada musikari izatearekin amets egiten. Baina pozik dago. Ray Charles handiak eman diolako Oscarra.\nIzena: Eric Morlon Bishop (Jamie Foxx).\nJaiolekua: Terrell (Texas/AEB).\nNeska-laguna: Leila Arcieri modelo eta aktorea.\nLagunak: Bobby Brown, Jay-Z, Justin Timberlake.\nMusikari gogokoenak: Prince, Marvin Gaye, Lionel Ritchie eta Sean.\nAktore kutunenak: Richard Pryor eta Denzel Washington.\nZuzendari miretsiena: Spike Lee.\nBizio bat: Parranda.\nKirolik gustukoena: Futbol amerikarra.\nMaite du: Corrine, bederatzi urteko alaba.\nGorroto du: Arrazismoa.


Espainiar bakoitzak batez beste 200 euro gastatuko ditu "online" zerbitzu turistikoak kontratatuz, Interneteko Espainiako Behatokiaren arabera. | Consumer\nEspainiar bakoitzak batez beste 200 euro gastatuko ditu "online" zerbitzu turistikoak kontratatuz, Interneteko Espainiako Behatokiaren arabera.\nHelmugari buruzko informazioa sarean kontsultatzen duten herritarren erdiak\narabera: Ostirala, 2004ko uztailaren 09a\nDenboraldi honetan, espainiarrek 500 milioi euro inguru gastatuko dituzte Sarearen bidez zerbitzu turistikoren bat kontratatuz, hau da, batez beste 200 euro herritar bakoitzeko, Interneteko Espainiako Behatokiak (OEI) egindako azterlan baten arabera.\nAtzo, azterlan honen aurkezpenean, OIko lehendakari Francesc Canalsek azaldu zuen bidaiatzen ari diren espainiarren erdiak Internetekin harremanak dituela edo izan dituela herrialde, eskualde edo helmugari buruzko informazioa kontsultatzeko. “Ingurunea doakoa denez, funtzionatzeko erraza denez eta erabilera orokorra duenez, Internet funtsezkoa da milioika turistaren erabakitzeko ahalmenean”, esan zuen.\nIkerketaren arabera, lau espainiarretik batek erabiltzen du Sarea pakete turistikoren bat kontratatzeko. On line salmenten %35 hegazkin-hegaldi eta -txartelei dagokie, %25 opor-pakete osoei, %25 hoteletako erreserbei, eta %15 hainbat kontzepturi, hala nola autoen alokairuei.\n“On line” opor-paketeen gorakadak produktu horiek erostea jarri du espainiarrek Internet bidez gehien erosten dituzten artikuluen rankingeko lehen postuan, CDen salmentara mugituz, OIEren txostenak dioenez.\nIruzurrak eta iruzurrak\nBestalde, azterlanak adierazten du Internet bidezko bidaien salmenten %5 iruzurrak direla, eta oporretako paketeen %20, berriz, publizitate engainagarri, ezkuturen baten edo geroago prezioaren gorakadaren mende daudela. Hori dela eta, Canalsek gogorarazi zuen kontsumitzaileek erreklamazioak egiteko eskubidea dutela, eta “ezjakintasuna” dagoela aitortu zuen.\nHalaber, “on line” bidaia ez erosteko gomendatu zuen, 20 digituko banku-transferentzia bidez ordainduz, eta kreditu-txartel bidez hobeto egitea gomendatu zuen, lehenengo eragiketa dirua itzuli gabe egiten baita, eta txartelarekin ordainduz gero, beti eman dezakegu ordaintzeko agindua.\nNolanahi ere, Canals-ek eskatu zuen “Internet bidezko erosketen irudi negatiboa ez geratzeko, barregarria izango litzatekeelako Sarera beldurrez eta konfiantzarik gabe joatea”, baina ohartarazi zuen “ez dagoela ohitura guztiari ‘klik’ egiteko eta gauza guztiak onartzeko”.


ZERBA KAZOLAN |\n2016-05-09 Errezetak Barazkia 0\nZerbak etxean jateak izugarrizko liskarrak sortzen zituen. Ala nola, errezetak begiratzen hasi nintzen, bakarrik egosten genituelako, liskarrak saihesteko asmoz. Errezeta hau aurkitu, prestatu eta zer zoramena. Egun horretatik ez da “mobidarik” izan etxean..beno zerbak dela eta.\n2 Egosteko Txorizo\n1/2 Koilaratxo piperrauts gozo\n1 Koilarakada Tomate\n1/4 Koilaratxo Kumino\nOlioa Condado de Almuza\n1.Zerba aleak garbirik, erditik zatirik eta ilerik gabe 4zm tako luzeran zatitu. Urez eta gatzez onduriko kazola batean 12 minutuz egosi.\n2.Bitartean, kazola zapal batean Condado de Almuzarekin olioztatu eta xafletan zatituriko baratxuriak frijitu. Dantzan hasten direnean tipula brunoisen gaineratu, gatzez ondu eta 3 minutuz potxatu. Kolore horixka artzen duenean, 1zm lodieran zatitutako txorizoa gehitu.\n3.Multzoa sukaldatu eta ia txorizoa egina dagoenean piperrautsa gehitu, minutu batez sukaldatu eta tomatea gehitu.\n4.5 Minutuz egosi eta kuminoa gehitu. Irina gehitu eta ongi irabiatu.\n5.Zerbak eta egositako ur pittin bat gaineratu. Saldarentzako testura aurkitu beharko dugu ura gehituz. Multzo berotu eta platerean zerbitzatu.


Publikatuta: 2021/07/27 16:08 (UTC+2) Azken eguneratzea: 2021/07/27 16:08 (UTC+2)\nGaur egungo foru agindua ostegunean, hilak 29, amaituko da; hori dela eta, Gobernuak foru agindu berri bat igorri du, indarrean dauden neurrien luzapena jasotzen duena: etxeratze agindua, talde bakoitzeko gehieneko pertsona kopurua, ospakizunak, herri bazkariak eta zezen-ikuskizunak.\nEtxeratze agindua uztailaren 23tik dago indarrean Nafarroan. Argazkia: Jesus Angel Arana.\nNafarroako Gobernuak foru agindu berri bat helarazi dio nafarroako Justizia Auzitegi nagusiari, pandemia kontrolatzeko indarrean dauden neurriak irailaren 2ra arte luzatzeko. Izan ere, gaur egungo foru araua ostegun honetan, hilak 29, iraungiko da.\nGobernuak luzatu nahi dituen neurrien artean dago etxeratze aginduarena. Auzitegi horrek berak baimena eman zuen asteburu, jaiegun eta bertan behera utzitako jaien testuinguruan, covid-19aren arrisku larrian dauden udalerrietan 01:00k eta 06:00ak bitartean etxeratze agindua ezartzeko.\nArauaren arabera, espazio publikoetako bilerak gehienez 10 pertsonara mugatzen dira, elkarrekin bizi ez diren pertsonak badira. Bitartean, gune pribatuetan kopuru hori ez gainditzea eta hiru bizikidetza-unitate baino gehiagotako jendea ez elkartzea gomendatzen da.\nBestalde, ezin da kalejirarik egin, ez eta herri-bazkaririk eta zezen-ikuskizunik ere, ez bada zezen-plaza gisa sailkatuta dauden espazioetan.